Вилоят марказида ҳарбий парад\nНавқирон авлод вакилларини она юртга садоқат руҳида тарбиялашда, уларнинг мамлакатимиз мудофаа қудратига, Миллий армиямизга оид билим, тушунча ҳамда қизиқишларини янада оширишда ҳарбий-ватанпарварлик йўналишидаги тадбирларнинг аҳамияти беқиёс. Ватан ҳимоячилари куни муносабати билан вилоят ҳокимлиги, Бухоро гарнизонига қарашли ҳарбий қисмлар ва муассасалар, фавқулодда вазиятлар бошқармасининг ўзаро ҳамкорлигида ўтказилган ҳарбий парад ҳам айни шу олижаноб мақсадга хизмат қилди.\nТантанали тадбир Бухоро шаҳрининг марказий кўчалари бўйлаб уюштирилди. Унда ҳарбий хизматчилар, Мудофаага кўмаклашувчи "Ватанпарвар" ташкилоти, "Турон патриот", Ўзбекистон Ёшлар иттифоқи вилоят Кенгаши ҳузуридаги "Жасорат" клублари аъзолари, шунингдек, турли муассасалар раҳбарлари, оммавий ахборот воситалари ходимлари, жамоатчилик вакиллари, талаба ва ўқувчилар иштирок этишди.\nИстиқлол ҳамда Ҳофиз ¬Таниш Бухорий кўчалари кесишмасидан Абу Али ибн Сино номидаги кўркам Фавворалар майдонигача бўлган масофани қамраб олган тадбир махсус ҳарбий техникалар, транспорт воситалари, зирҳли жанговар машиналарнинг белгиланган ҳудудларга тантанали суръатда кириб келиши билан бошланди.\nБухоро гарнизонига қарашли ҳарбий қисмлар ҳамда вилоят ФВБнинг ўттиздан ортиқ ҳарбий техникаси ол¬қишлар остида ўтиб борди. Шодиёна давомида мустақил диёримиз байроғини ҳилпиратиб, ана шундай маҳобатли машиналарни эмин-эркин бошқариб бораётган аскар акаларини минглаб ўғил-қизлар қизғин кутиб олишди. Кўзларида ўт чақнаётган, шундай қудратли Миллий армиямиз борлигидан, тинчлигимиз, осуда ҳаётимизнинг шундай ишончли посбонлари борлигидан ифтихор туяётган ёшларнинг қувончини, кечинмаларини таърифлашга эса тил ожиз. Айни шу лаҳзаларда уларнинг бари эртага Ватан ҳимоячиси бўлиш, мамлакатимиз Қуролли Кучлари сафида диёримиз сарҳадларини қўриқлашдек юксак ва олижаноб мақсадни дилларига тугишгани шубҳасиз.\nМахсус ҳарбий техникалар намойиши давомида ўғил-қизлар улар билан яқиндан танишишди. Ҳарбий хизматчилар ўқувчи-ёшларга мазкур зирҳли жанговар машиналарнинг ишлаш механизмлари, имкониятлари, вазифалари хусусида сўзлаб беришди.\n— Айни пайтда турли таълим муассасаларида таҳсил олаётган, ҳар нарсага қизиқувчан, интилувчан укаларимизни кўриб, ёшлигим эсимга тушиб кетди, — дейди Бухоро гарнизони бошлиғининг ўринбосари, подполковник Толиб Мирзаев. — Биз ҳам навқирон чоғимизда юрт ҳимоячиларига ҳавас қилганмиз. Бугун эса ўзимиз ана шундай ғоят масъулиятли, шу билан бирга, бениҳоя шарафли мартабадамиз. Шубҳа йўқки, атрофимизни ўраб олган мана бу қоракўзлардан ҳам эртага она Ватанимизнинг кўплаб посбонлари, асл ўғлонлари етишиб чиқади. Бугунги тантанали тадбирдан кўзланган энг асосий мақсад ҳам шу.\nҲарбий парад тадбирлари Фавворалар майдонида ташкил этилган концерт дастурига уланиб кетди.\nРустам ИБРАГИМОВ, "Бухоронома" мухбири Сергей ПОЛЕТАЕВ олган суратлар


Ўзи хон, кўланкаси майдон « Ўзбекистон Халқ Ҳаракати\n07 August 2019 - 6:00\nҲоким боваларнинг можароси сабаб бир воқеа эсимга тушди.\n1999 йил мартидаги Саримой воқеасидан кейин Хоразмга борганман. Меҳмонхонада Хоразм телевидениесини қуйсам, янги тайинланган ҳоким Ислом Бобожонов вилоят активи билан йиғилиш ўтказаётган экан. Ҳоким бова нутқининг мана бу жойи эсимда қолган: “Мени президент ҳоким қилиб тайинлади. Ҳоким дегани ўзи нима, биласизларми? Қандай тушунтирсам экан, қадимда Хива хонлари бўлган, шунақами? Ҳозирги ҳоким дегани, ўша Хива хонидай гап. Буни тушунмаган бўлсангиз, яхшилаб тушуниб олинглар”.\nХоразм совет даврида бошқа вилоятлардан кўра автономроқ бўлганини билардим. Шунда ҳам, барибир, ҳокимнинг ўзини расман “Хон” деб эълон қилиши менга эриш туюлди. Аммо иккинчи томондан, Хоразм ҳокими бор гапни айтаётганди, бошқа вилоятларда ҳам амалда вазият шундай эди – ўзи хон, кўланкаси майдон.\nЖуда кўп жойларда, масалан, “вилоят ҳокимлигининг нашриёти” деган ёзув ўрнига “вилоят ҳокимининг нашриёти” ёки фалон идораси деган ёзувларга кўзим тушган.\nМустақилликнинг илк йилларида ҳокимлар олдига тартиб ўрнатиш, ўз ҳудудида осойишталикни сақлаб туриш биринчи вазифа сифатида қўйилгани учун ваколат доираси ҳам шунга яраша энига ва бўйига кенгайтирилган. Масалан, ҳозирда марҳум Бургутали Рапиғалиев 1992 йил бошида “Наманганда ё мен бўламан, ё исломчилар бўлади” деганини кўпчилик яхши эслайди.\n“Исломчилар” тор-мор этилди, аммо шунинг ўзи билан ҳаёт яхшиланиб қолгани йўқ. Рапиғалиев эса фақат қаттиққўлиги учунгина лавозимда ўтиришда давом этди. Юқорида мен тилга олган Саримой воқеасидан кейин ҳам Хоразм ҳокимига чексиз-чегарасиз ваколатлар берилгани учун бемалол ўзини “Хон” деб эълон қилаётганди.\nВа яқин-яқингача уларнинг ҳаммаси “шубҳасиз хон”лигича қолди.\n28 йилда қўлга киритилган қудратни ҳеч ким осонликча бериб қўймайди.Минтақаларда тузук-қуруқ ижтимоий сиёсат бўлмаган. Фақат Мирзиёев ҳокимиятга келганидан кейин вилоятларда ялпи ички маҳсулот (ВВП) тушунчаси пайдо бўлди. Бунгача минтақаларнинг ЯИМси борлиги ҳақида эшитмаганмиз.\nАммо ҳокимлар сайлови яқин келажакда ҳақиқатга айланишига ишониш қийин. Маҳаллий кенгашларнинг ҳокимларни назорат қилиши ҳам ҳақиқатдан узоқ.\nНазаримда, ҳақиқатга яқинроғи президентнинг жойлардаги махсус вакили институтини жорий қилиш бўлса керак.\nҲокимлар президентнинг вакилимасми, деган савол пайдо бўлиши мумкин. Охирги селектордан кейин, менимча, ягона вакили эмас.\n“Ҳокимлар менинг вакилим, уларга ҳеч ким тегмайди” деган гап, назаримда, ҳокимият ўтиш жараёнининг бошланишида фавқулодда ҳолатлардан келиб чиқиб олинган вақтинчалик қарор, тактик бир ҳаракат эди.\nҲокимларнинг Мирзиёев айтган “саводсизлиги, китоб ўқимаслиги, президент қарорини ўқимаслиги” ҳам янги муаммо эмас. 1990-йиллар бошида Каримов “ҳокимларимиз саводсиз, нима қилса бўлади” деган масалани қўйган пайт, маслаҳатчилардан бири “эски партия мактабини қайта тиклаш керак” деган таклифни берган экан. Шу асно ҳозирги Президент академияси пайдо бўлган.\nБошида давлат қурилиши эди, кейин сифат жиҳатдан ўзгариш бўлди, деган хулосага келинди чоғи, давлат бошқаруви академияси деб қайта ташкил этилди.\nАммо бу академиядан чиққан ҳокимларда ҳеч қандай сифат ўзгариши содир бўлмаганини президентнинг ўзи айтиб турибди.\nИжтимоий тармоқларда бошланган ҳокимларни “истеъфога мажбурлаш” кампанияси нимага эришишини башорат қилиш қийин, аммо ахборот маконида ҳокимлар “истибдоди”га қарши бошланган тўлқин сабаб аллақачон ҳоким боваларнинг қудратига жиддий путур етди.\nИмиж ҳақида гапирмаса ҳам бўлади. Чунки имиж аввалдан бўлган эмас.


Адабиёт: Набижон Боқий. Юртменбошининг хотира дафтари-20 - BBC O'zbek\nАдабиёт: Набижон Боқий. Юртменбошининг хотира дафтари-20\n21 Январ 2018\n-"Жиноят ва жазо" деган телешоуда бошловчилик қиладиган Салла бор-ку, оти нимайди?.. Ишқилиб, ўшани топ! Тез бўл! - дедим.\n- Дажжолнинг икки кўзи ўртасига "кофир" деб ёзилган бўлади. Ўнг кўзи ғилай бўлади, бўртиб чиққан узум донасига ўхшайди. Дажжолга доим иккита фаришта ҳамроҳлик қилади. Дажжол оломонни орқасидан эргаштириб юради, уларга тез-тез амри маъруф қилиб туради; бир гал ҳатто: "Ман сизларга раҳнамо бўлдим, энди хоҳласам ўлдираман, хоҳласам қолдираман", дейди. Шунда фаришталардан биттаси: "Ёлғон гапирдинг", дейди. Фариштанинг бу гапини Дажжол ва нариги фаришта эшитади, холос. Нариги фаришта эса шеригининг гапини тасдиқлаб: "Рост гапирдинг", дейди. Оломон нариги фариштанинг кейинги айтган гапини эшитадию Дажжолнинг оёқларига йиқилади ва ғойибдан келган товуш ҳам унинг раҳнамолигини, илоҳий куч-қудрат соҳиби эканини тасдиқлаяпти деб ўйлайди. Шундай қилиб, Дажжол қиёматгача одамларни йўлдан оздиришга ҳаракат қилади, нуқул худоликни даъво қилади. Бироқ Дажжол инсон боласи, у жин ҳам, фаришта ҳам эмас. Фаришталарнинг сусткашлиги учун Дажжол одамларнинг кўнглига кириб олиб ғулғула солади, фитна қўзғайди. Аслида, Дажжолнинг пайдо бўлиши қиёматнинг биринчи аломатидир...\n147. ҚИЛИЧ ВА ҚАЛҚОН\n- Ғафур Ғуломнинг ҳайкалини йиқитиб ўрнига Абдулла Қодирийга ҳайкал қўйиш керак. Агар Қодирийга ҳайкал қўйилмаса, ҳамма ҳайкалларни бир чеккадан ағдариб чиқиш лозим.\nМана шунақа гаплар, ошно.\nАлалоқибат ўзим "Ўткан кунлар"ни астойдил мутолаа қилдим. Воажаб, кўпдан буён излаб юрган кўнгил оромимни айнан Қодирийнинг шоҳ асаридан топдим!\n"Ман кўп умримни шу юртнинг тинчлиги ва фуқаронинг осойиши учун сарф қилиб ўзимга азобдан бошқа ҳеч бир қаноат ҳосил қилолмадим. Иттифоқнинг не эканини билмаган, ёлғиз ўз манфаати шахсияси йўлида бир-бирини еб-ичкан мансабпараст, дунёпараст ва шуҳратпараст муттаҳамлар Туркистон тупроғидан йўқолмай туриб бизнинг одам бўлишимизга ақлим етмай қолди. Биз шу ҳолда кетадирган, бир-биримизнинг тагимизга сув қуядирган бўлсак, яқиндирки, яна ўрис истибдоди ўзининг ифлос оёғи билан Туркистонимизни булғатар ва биз бўлсак ўз қўлимиз билан келгуси наслимизнинг бўйнига ўрис бўйинтуруғини кийдирган бўламиз. Ўз наслини ўз қўли билан кофир қўлига тутқин қилиб топширгувчи биз кўр ва ақлсиз оталарга худонинг лаънати албатта тушар, ўғлим! Боболарнинг муқаддас гавдаси мадфун Туркистонимизни тўнғузхона қилишига ҳозирлаган биз итлар яратгувчининг қаҳрига албатта йўлиқармиз! Темур Кўрагон каби доҳийларнинг, Мирзо Бобур каби фотиҳларнинг, Форобий, Улуғбек ва Али Сино каби олимларнинг ўсиб-унган ва нашъу намо қилганлари бир ўлкани ҳалокат чуқурига қараб судрагувчи албатта Тангрининг қаҳрига сазовордир, ўғлим! Гуноҳсиз бечораларни бўғизлаб, болалар етимхоналарини вайрон қилгувчи золимлар - қуртлар ва қушлар, ердан ўсиб чиққан гиёҳлар қарғишига нишондир, ўғлим!"\nБу монологни Юсуфбек ҳожи эмас, ман баралла айтсам ярашади. "Туркистон - умумий уйимиз" шиорини ўртага ташлаб Россия билан Хитойдан роса гап эшитдим; икки буюк давлат раҳбарлари икки томонимдан сиқувга олди, қонимга ташна қилди. Тўртта пандавақининг бошини қовуштираман деб она сутим оғзимга келди. Саъйи ҳаракатларим тескари натижа берди: Туркистон ҳудудидаги миллий республикалар бир-бирига яқинлашиш ўрнига баттар узоқлашиб, ҳатто ёвлашиб кетди.\nҚаламкаш ман ҳақимда ҳужжатли кино қилмоқчи бўлиб юрган эди, Жонсарак Мирзони ҳам жалб этаман дегандай бўлувди. Рози бўлмадим. Ўзимни рози бўлмагандек кўрсатдим. Аслида, таклиф манга маъқул бўлган эди. Бироқ Қаламкаш ўша мавзуни қайта қўзғамади. Агар яна ўша масала қўзғалса, Афзал Рафиқовга Юсуфбек ҳожининг монологини ўқитиб, мани бошимни чангаллаб ўйланиб ўтирган ҳолатда кўрсатилса, мақсадга мувофиқ бўларди.\nПароканд Мирзонинг мижғов гапларида жон борга ўхшайди. Агар Қодирийга ҳайкал қўйилмаса, ҳамма ҳайкалларни бир чеккадан ағдариб чиқиш лозим экан.\nЮртменистонда ҳайкал ўрнатишга муносиб иккита тарихий шахс бўлса, биттаси шак-шубҳасиз Абдулла Қодирийдир. Битта бўлса... қийин бўлади, албатта ман ҳам ҳайкалим қўр тўкиб туришига Қодирийдан кам ҳақли бўлмасам керак. Яна қайдам. Хизматларимга тарих ҳаққоний баҳо беришига асло шубҳаланмайман. Кечалари нохос уйқум қочиб уйғониб кетаман. Назаримда, ташқарида ажал худди эгарланган отдек жонимни опкетишга тайёр бўп тургандек туюлади.\nЖаҳонгир Йўлчиев тунов куни асабимни бузиб кетди. Кеча кечқурун қўнғироқ қилиб: "Юртменистонни Россия боқяпти, агар биз мардикорларни ҳайдаб юборсак, ошно, улар инқилоб қилиб юборади! Мардикорлар ҳар йили Юртменистонга олти миллиард доллар жўнатяпти. Бу Юртменистон бюджетининг ўттиз беш фойизини ташкил этади. Демак, ошно, отни тезроқ қамчилаш керак. Айни чоғда кўрпага қараб оёқ узатиш ҳам эсдан чиқмасин", деб ақл ўргатди.\nЎйлаб кўрсам, кўп вақтимни беҳуда совурибман. Аслида, аввал-бошдан Қўшбегининг қўлига қилич бериб, ўзим бир четга чиқиб томошабин бўлиб туришим керак экан. Қўшбегини Жиззахга юбордим, Самарқандга юбордим - амалий тажриба тўпласин дедим, катта сиёсат қозонида қайнасин дедим. Пишириб, обдон чиниқтириб ҳам синовлардан ўтказиб олдим. Энди у орқага қайта олмайди.\nМан билан охиригача боради.\nИлгари Калбош билан Кампирияк ҳеч кимни манга яқинлаштирмас эди. Ким яқинлашмоқчи бўлса, бирпасда чўқиб ташлашарди. Ўзлари ҳам кундош мисоли бир-биридан қизғаниб яхши кўришарди мани (ҳозир Пароканд Мирзо билан Қаламкаш ўртасида кундошлик пайдо бўлганини зимдан кузатиб юрибман). Албатта, улар Қўшбегини катта охурга асло яқинлаштирмасди, яқинлашса белини синдириб қўйишарди. Шу боис Қўшбегини четроқда сақладим, қора қузғунларга ем қилиб юбормадим. Аслида, Қўшбеги ҳам анойи эмас, у Қўшбеги бўлса арзийди.\nТарихда қоладиган ишлар билан шуғулланиш керак экан. Мана, пойтахтни деярли қайта қурдим. Самарқанд ҳам қайта қурилди ҳисоб. Водийдаги шаҳарлар ҳам таниб бўлмас даражада ўзгариб кетди. Барча вилоятларнинг марказлари янгиланди. Ҳозир Урганч қайта қуриляпти, Қўқон қайта қуриляпти. Оддий халқ мисли кўрилмаган курилиш ниманинг ҳисобидан бўлаётганини, албатта, билмайди. Юртменбоши қуряпти, Юртменбоши қурдиряпти, вассалом! Маҳаллий тадбиркорлар, банкдаги ҳисоб рақамида пули бор хусусий корхоналар текинга ишлатилаётганини, жарақ-жарақ пуллар ҳеч қачон қайтарилмайдиган қурилишларга сарфланаётганини кўпчилик билмайди. Қайси пулдор шахс ёки корхона думини қимирлатадиган бўлса, дарҳол думи тугиб қўйилади. Чунки беайб Парвардигор, дейдилар. Тирик жондан эса ҳар доим айб топиш мумкин. Тўғри, пихини ёрган айрим сармоядор бизнесманлар олдиндан капиталини чет элларга чиқариб кетди.\nҲозир барча бузғунчилик, қонунга хилоф ишлар Қўшбеги томонидан амалга ошириляпти. Кимдир қамаляпти, кимдир юрагини чангаллаб ажалидан беш кун бурун вафот этяпти. Қайта қуриш чоғида кимга тўй, кимга аза бўляпти. Майли, дод-вой қилаётган одамлар ўлиб кетади, аммо қайта қурилган шаҳар қолади. Келажак ўлиб-йитган одамларга қараб эмас, кўкка бўй чўзиб турган осмонўпар биноларга, замонавий шаҳарларга қараб Юртменбошининг фаолиятига баҳо беради. Ўлган - унутилади, қолганлар эса умрбод ўликларни қучоқлаб яшамайди. Бемалол яшашни истаган одам нохуш хотираларни тезроқ эсидан чиқаришга ҳаракат қилади.\nОдам қанча кўп яшаса, шунчалик бой ҳаётий тажриба тўплаб бораверар экан.\nХалқ ҳозир Қўшбегини "қилич" деб ўйласа, мани "қалқон" деб билади. Агар Юртменбоши бўлмаганда борми, Қўшбеги ҳаммани аллақачон қиличдан ўтказиб чиқарди!.. Уни Юртменбоши тўхтатиб турибди...\nМана шунақа гаплар, ошно. Қийратма ишлар охирига етсин, кейин ҳамма гуноҳни Қўшбегининг бўйнига қўйиб, ўзини ҳам ҳамманинг олдида айбига иқрор килиб баҳридан ўтаман, вассалом!\n148. ЧЎМИЧИ ЙЎҚ ЧАРХИПАЛАК\nШаҳрихонсой устига ўрнатилган қатор чархипалакларни кўриб ҳавас қилган эдим; оҳ-оҳ, ёзнинг жазирасида чархипалакдан шов-шув этиб тўкилаётган сув ёнида, атрофига райҳон-жамбил экилган супада бирпас мизғиб олган киши бу дунёдан беармон ўтса керак! Чархипалак чўмичидан тахтадан ясалган новга сув тўкилади, сўнг жилдираб ариқчага қуйилади, ариқчадан сой соҳилида барпо этилган боғчалар суғорилади ёки йўл остидан олиб ўтиб кетилган қувурдан томорқага оқиб киради.\nҚўқондаги Худоёрхон Ўрдасини айланиб юриб, нақшинкор айвон остида шотиси ётқизиб қўйилган қўқон-араванинг одам бўйидан ҳам баланд ғилдирагини қўлимни кўтариб тусмолдан ўлчаб кўрган эдим. Ҳайрон бўлган эдимки, одатда эски йўлларда тупроқ кўпчиб ётарди; шундоқ бўлгач, арава ғилдирагига илашиб юқори кўтарилган тупроқ зарралари шовуллаб аравада ўтирган одамларнинг бошига тўкилмасмиди?.. Тўкилар экан. Аравага ўтириб олис йўл босиб келган одамлар тегирмончига ўхшар қолар экан. Билмаганлар билиб қўйсин, тегирмончи доим оппоқ унга бурканиб "қорбобо"га ўхшаб юрарди. Баъзан арава ғилдирагининг орқа-олдига шотидан "қўлча" чиқарилиб, унга ҳўл латта-путта маҳкамлаб илиб қўйиларди, ғилдирак шу латта-путтага артилиб айланарди. Иссиқ пайтларда латта-путта бирпасда қуриб қоларди; эринмаган аравакаш бўлса, доим бир-икки пақир сувни араванинг орқасига осиб юрарди ва ўша сув билан латта-путтани вақти келганда ҳўллаб қўярди... Хуллас, Яҳёхон ака қўқон-арава тўғрисида манга батафсил маълумот беради. Қўқон-араванинг ғилдирагига ишқим тушиб қолади. Дам унисини, дам бунисини томоша қиламан, гупчагини кўздан кечираман, подшипник бор-йўқлиғи билан қизиқаман; ғилдирак ўқи қаттиқ ёғочдан ясалар экан, ҳеч қандай подшипник-модшипник ўрнатилмас экан.\n-Ростини айтсам, мана шу қўқонараванинг ғилдирагидан жуда зўр чархипалак ясаса бўлар экан! - дейман кулимсираб.\nЎшанда ҳазил аралаш айтилган гапимни Қўқон шаҳрининг ҳокими чин тушуниб, бир ҳафтадан кейин араванинг битта ғилдирагини қип-қизил бахмалдан тикилган ғилофга ўраб-чирмаб усти ёпиқ юк машинасида Қароргоҳга жўнатади. Ғилдирак подшипникли темир ўққа ўрнатилган бўлиб, айланасига қалинроқ тунукадан ясалган куракчалар қоқиб чиқилган эди. Куракчаларга урилган сув ғилдиракни айлантиради, лекин сув фақат шопирилади, холос. Асло сув юқорига кўтарилмайди, сувни ўқдан юқорига кўтариб нариги тарафдаги новга тўкиш учун ғилдиракнинг ён қисмига бурни пучуқ чўмич ўрнатилиши лозим.\nҚароргоҳдан бир тегирмон сув қишин-ёзин оқиб ўтади; теракзор орқасида катта одамлар аранг сакраб ўтадиган ариқ бор; чуқурлиги бир қулочдан кам эмас. Мана шу ариққа қўқон-араванинг ғилдираги ўрнатилди. Расмона чархипалакка ўхшаб қолди. Лекин фақат айланади, холос. Тунука куракчалар ариқдан олган сувни ариққа сепиб юборарди. Чархипалак ўрнатилган жойга устига рангли мато қопланган кўчма шийпонча ўрнатилди. Ҳозир ман вилоятларга чиққанимда шийпончаларда халқ вакиллари билан учрашувни одат қилганман. Шу одатимни Қароргоҳимда ҳам жорий қилдим гўё. Фақат бу шийпончада ўзим билан ўзим учрашаман. Манга ҳеч ким халақит бермайди. Биров Пароканд ўргатиб қўйган гапларни айтиб бошимни қотирмайди. Ўзим ўзимнинг бошимни қотираман.\nЧорак асрдан буён ёнимда ишлаган одамлар бир-бир кўз ўнгимдан ўтади. Одамлар қизиқ бўлар экан; эркаклар жуда кам экан, эркини қўлдан берган хунасалар бемаза қовуннинг уруғидан ҳам кўп экан... Пиллачиликни қандай қилиб қайта ривожлантириш тўғрисида бош қотириб юрган чоғларим тажрибали пиллакор айтиб берган бир латифа лоп этиб эсимга тушиб қолди.\nИпак қурти даҳага кирган пайтларда тутларнинг новдалари кесиб берилади. Новда кесилаётганда каллакда бир-бир ярим қарич тукич қолади. Бу тукич найзадек ўткир бўлади. Чунки новда чопқи билан қирқ беш даража нишаб этиб кесилади. Келаси йили тукич янги чиққан новдалар орасида қолиб кетади ва чопқининг орқаси билан уриб тушириб юборилса, яхши иссиқлик берадиган ўтин бўлади. Тут барглари куз ўрталарида пишади. Остига тўкилган тут барглари мол-ҳолга тўйимли озуқа бўлади. Тут барги қиров еганидан кейингина тўкилади. Айнан пахта терими бошланган кезлари одамлар тут баргларини сидириб мол-ҳолга олиб кетади. Бунинг учун тут устига чиқиб ўрнашиб ўтириб олишади-да, қоп ёки белга боғлаб олинган партук-этакка барглар сидириб тўлдирилади. Барг пишган бўлса, новданинг остидан устига қараб сидирилади; барг ҳали яхши пишмаган бўлса, тескари сидирилади, яъни, новданинг учидан остига қараб сидирилади. Барг тескари сидирилса, новданинг қобиғи арчилади ва келаси баҳорда барглар сийрак бўп қолади, озуқа самарадорлиги пасайиб кетади. Шунинг учун бригадирлар доим тутларга кўз-қулоқ бўлиб юради, барги пишмаган тутга одамларни яқинлаштирмайди; ким ўзбошимчалик қилса, жарима солинади... Бир куни эрта-индин тўйи бўладиган қиз тутга чиқиб пишмаган баргни энди сидира бошлаган чоғда сўқмоқдан қув-қув йўталиб бригадир ўтиб қолади. Қўрқиб кетган қиз тут каллагига ўтириб олади. Ўтирган заҳоти кўзларидан ўт чақнайди гўё. Нега деганда найзадек тукич куёвга аталган нозик жойга кириб кетади - тешиб қўяди. Тишини тишига босиб чидайди бечора. Сўнг иштонини қонга белаб оқшом чоғи оқсоқланиб уйига қайтади. Тез орада тўйи ҳам бўлади, бўш-баёв куёвнинг синовидан ҳам омон-эсон ўтиб олади. Бахтли оилавий ҳаёт бошланади. Фақат ора-орада ўша бахтли оиланинг соҳибаси бўлмиш аёл ўзига яхши таниш бўлиб қолган тут атрофини вақти-вақти билан айланиб кетар экан. Тутни қучоқлаб, ҳидлаб-ҳидлаб ширин хаёлларга толар экан, илк бора кўзларидан ўт чақнаган оний дамларни қўмсаб нақд ҳушидан кетиб қолай дер экан...\nБир марта катта охурдан ем еб кетган собиқ амалдорларим ҳам қанчалик камситилган, шармандаи шармисор этилган бўлишидан қатъи назар, бир имо қилган заҳотим етти букилиб ҳузуримга келади. Айримлари бот-бот ўша тутни эслаб атрофимда гирдикапалак бўлади.\nЮртменистонда собит эркаклар кам экан.\nЁғсираб қолган гупчакда ғийт-ғийт этиб бир маромда айланаётган чархипалак ёнидаги шийпончада ўтириб беихтиёр Ғайбаровни эсладим, Эломоновни эсладим, Нуриддин Элчиевни эсладим. Нуриддин Элчиев тажангроқ кўринарди, лекин ўз зиммасига юклатилган вазифани ҳам, жамоат ишларини ҳам сидқидилдан адо этарди. Оғзига кучи етмайдиган айрим кимсалар: "Элчиев ҳатто золимга ҳам ҳалол хизмат қилиб кетаверади", деб пичинг қиларди. Элчиевга ўхшаган одам ҳамма жойдан, ҳамма идорадан топилади. Улар мажлису машваратларда ҳадеб кўзга чалинавермайди, ҳал қилувчи овозга ҳам эга эмас, лозим пайтдагина эл қатори қўл кўтариб ёки чапак чалиб қўяди, холос. Байрам кунларию бирон-бир ёруғлик тегадиган тақсимот чоғларида ҳам бунақалар камдан-кам тилга олинади. Фақирнинг жойи панада бўлади. Бир умр елкасига офтоб тегмасдан ўтиб кетади бечора элчиевлар! Чойхонапаловларда ошнинг сабзисини албатта Элчиев тўғрайди, ёшлар қолиб, ўтинни ҳам ўзи ёради, ўзи ўчоқка олов қалайди. Бу юмушларни у бировнинг гапи билан эмас, ўзидан билиб қилади - гўё фақат унинг иши, унинг бурчи. Бошқа маврид-маросимларда ҳам кўпчилик эп кўрмаган ёки бўйни ёр бермаган даҳмазаларга Элчиев балогардон. Анави Уҳаммад Аҳмон деган марҳум шоир ҳам қайсидир жиҳатлари билан айнан Элчиевга ўхшарди.\nДастлаб, бошқарув жиловини қўлга олган кезларим атрофимга романтик ёшлар тўпланади. Улар ўз халқига, ўз мамлакатига ҳалол хизмат қилишни истарди. Ман ҳам уларга ўхшаб осмондаги ойни олиб Юртменистон байроғига қадаб қўймоқчи бўлардим, меҳнаткаш халқимнинг қадамига гуллар сочгим келарди. Лекин мухолифларим қадамимни ўлчаб юрарди, ҳар қадамимдан битта камчилик топиб асабимни бузар эди. Хатоларимни айтган одамни душман деб билардим, бетгачопар кимсаларни бирин-кетин қамоққа тиқдим, Иноят Махсумга айтиб йўқотиб юбордим. Доим ўз гапини рўй-рост айтадиган, ўзининг фикрини қатъий туриб ҳимоя қиладиган одамлар камайиб кетди, улар ўрнини манинг қош-қовоғимга қараб турадиган лаганбардорлар эгаллади. Найнов ҳижратга кетдию романтик руҳдаги кишилар ҳам ўзларини четга тортди.\nТеварагимни ўраб олган қиёфасиз кимсалар ўзларини ишлаётган этиб кўрсатиш учун ҳар соҳадан душман қидирарди, душманларга аёвсиз зарба берарди. Мамлакатда ов мавсуми бошланиб кетди. Албатта, овни ўзим бошқардим, панада туриб бошқардим. Радий Фишнинг тарафдорлари зиндонда чиритилди, очиқда қолганлари эса жуфтакни ростлади. Мухолифларим худкуш сифатида бадном этилди.\nЎйлаб кўрсам, жин урсин, атрофимда буқаламун кимсалар қопти, холос.\nНаҳотки, умрим мана шу чўмичи йўқ чархипалакка ўхшаб беҳуда ишларга сарфланган бўлса? Ахир ман пойтахтни қайта қурдим, мамлакатнинг катта шаҳарлари қайта қурилди... Тўғри, ҳозир Юртменистондан ташқарида беш-беш ярим миллион мардикор йигит-қизлар бор, ичкарида эса фоҳишалар сони бир-икки миллионга етиб қолган. Бироқ, ман қатъий ишонаманки, фарзандларимиз биздан кўра доно, биздан кўра фаҳм-фаросатли ва албатта биздан кўра бахтлироқ бўлажак! Биздан озод ва обод ватан қолажак, ура!


«Китоб олами» ярмаркасига фотоназар\n«Ўзэкспомарказ»да ўзбек нашриётчиларидан янги китоблар тақдим этилди.\nБиринчи халқаро китоблар кўргазма-ярмаркаси янги ва аввал чоп этилган китобларни бир жойга жамлади, қолаверса бу макон барча катта ва кичик нашриётлар учун музокаралар масканига айланди.\nАдабий кўргазмада 15 нафар иштирокчи қатнашди: G'afur G`ulom nomidagi nashriyot-matbaa ijodiy uyi, O`qituvchi, O'zbekiston, Sharq Press, Hilol Nashr, Press nashriyot; Алишер Навоий номидаги Ўзбекистон миллий кутубхонаси шунингдек, Kitob Olami, Yangi asr avlodi; электрон адабиёт сайтлари - Uzbook, Line Press, журналлар – «Мен ва менинг болам», «Истеъмолчи», Yellow Pages ва O'zbekiston milliy ensiklopediyasi.\nТақдим этилган экспонатларнинг энг муҳимларидан бири бу Buzton’нинг бош директори ва Beeline компаниясининг жамоатчилик билан алоқалар ҳизмати рахбари Ўроз Абдуразоқовнинг Амир Темурга бағишланган «Ҳукмдор» номли китоби бўлди.\nШухрат Охунжонов, Китоб оламининг рахбари\n«Агарда боланинг ҳаётида спорт бўлса, у албатта бир кун келиб омадга эришади, лекин унинг қўлида китоб бўлса у икки баравар тезроқ омад калитини қўлга киритади. Олдин ўзим ҳам спортчи бўлганлигим сабабли яхши биламан спортда аввало ақл ва тактика. Булар эса ўз ўрнида китоб ўқиш орқали келади. Бизнинг барча олимпиада ва паралимпиадачиларимиз доимий меҳмонларимиз».\nТашкилотчиларнинг таъкидлашича, ушбу кўргазма-ярмаркаси бизнинг юртимизда китоб нақадар актуал эканлигини кўрсатиб бериш мақсадида ташкил этилган.\nМазкур кўргазма 17 августга қадар очиқ бўлади.\nНашр санаси: 17-08-2017


ШАВКАТ МИРЗИЁЕВ: МАҚСАД — МАҲСУЛОТЛАР НАРХИНИ АРЗОНЛАШТИРИШ\nДавлатимиз раҳбари Қува туманига ташрифи чоғида Фарғона вилоятида қишлоқ хўжалиги тармоқларини ривожлантириш лойиҳалари билан танишди. Бу ҳақда давлатимиз раҳбари Матбуот хизмати хабар берди.\nБу тармоқлар халқимизнинг ризқи манбаи. Мақсадимиз —маҳсулот етиштиришни кўпайтириш ҳисобидан озиқ-овқат товарлари нархини арзонлаштириш. Одамлар ҳозиргидек даромади билан ҳам тўқ, фаровон яшашга имкони бўлсин, деди Шавкат Мирзиёев.


Хоразм вилояти футбол ассоциацияси ва болалар-ўсмирлар футбол академияси томонидан иқтидорли болаларни саралаб олиш ва уларни етук футболчилар қилиб тарбиялаш борасида бир қатор чора-тадбирлар амалга оширилмоқда.\nЖумладан, вилоят футбол ассоциацияси ҳамда болалар-ўсмирлар академияси томонидан 22-сонли ўрта мактаб ўқувчилари ўртасида мусобақа ташкил этилди. Мусобақа ғолибларига вилоят футбол ассоциацияси ва академия томонидан эсдалик совғалари ва дипломлар тақдим қилинди.\nШунингдек, мусобақа давомида академия селекционерлари истеъдодли болаларни кўздан кечиришди ва бўлажак имтиҳонларда қатнашишлари учун уларни саралаб олишди. Келажакда мазкур ёш футболчилардан терма жамоа даражасидаги футболчиларни тарбиялаш учун академия мураббийлари томонидан барча зарур чора-тадбирлар амалга оширилади. Бу каби селекция ишларини бошқа мактабларда ҳам ўтказиш кўзда тутилган.\nБолалар футболи Вилоятларимиз футболи


Барак Обама Ху Цзин Тао билан учрашади\n27 январ 2021, Тошкент вақти: 00:37\nАҚШ президенти Барак Обама Мексикада ўтаётган Катта йигирмалик йиғинидан фойдаланиб, Хитой лидери Ху Цзин Тао билан учрашмоқчи.\nЙиғин кун тартибидан ташқарида уюштириладиган учрашувда Обама Суриядаги бўҳронни тўхтатиш учун Пекинни ҳамкорликка чақириши кутилмоқда.\nХитой ҳукумати Россия билан биргаликда БМТнинг Башар Асад режимига қарши санкцияларига тўсиқ қўйиб келади.\nШунга қарамасдан, Хитой ва Россия ҳукуматлари Сурияга юборилган кузатувчилар миссиясини ва Кофи Аннан таклиф этган тинчлик режасини қўллаган эди.\nАҚШ президенти Барак Обама душанба куни Мексикада Россия президенти Владимир Путин билан ҳам учрашди.


Болалигидан ногирон фарзанди бор онага даромад солиғидан имтиёз борми? – MEHRTILSIMI.uz\nСаламат Авезов 23.07.2020\tFikr bildirganlar yo’q 929 кўрилди\nАмалдаги Солиқ Кодексининг 180-моддасига кўра, муайян жисмоний шахслар солиқ солишдан қисман (даромад олинган ҳар бир ой учун меҳнатга ҳақ тўлаш энг кам миқдорининг 1,41 баравари миқдоридаги даромадлар бўйича) озод қилинади:\nЖумладан, болалигидан ногирон бўлган, доимий парваришни талаб қиладиган фарзанди билан бирга яшаб, уни тарбиялаётган ота-онадан бири. Имтиёз пенсия гувоҳномаси ёки соғлиқни сақлаш муассасасининг доимий парвариш зарурлигини тасдиқловчи тиббий маълумотномаси, биргаликда яшашга тааллуқли қисмида — фуқароларнинг ўзини ўзи бошқариш органининг маълумотномаси асосида берилади.\nШунингдек, Вазирлар Маҳкамасининг 18.03.2019 йилдаги 229-сон қарори билан пенсия тайинлаш учун зарур бўлган иш стажига эга бўлмаган болаликдан ногиронлиги бўлган фарзанди бор оналарга ижтимоий нафақа тўлаш тартиби белгиланган.\nЭслатиб ўтамиз, Президентимизнинг 17.01.2019 йилдаги ПФ–5635-сон Фармони билан шундай кафолат назарда тутилган. Нафақа 2019 йил 1 мартдан бошлаб тўланиши белгиланган.\nБундан ташқари, Вазирлар Маҳкамасининг 2011 йил 7 апрелдаги 107-сонли қарорида болаликдан ногиронларга нафақа тўлаш тартиби белгилаб қўйилган.\nМанба: Advokat Abdusamadov\nAvvalgi Avvalgi sahifa: Кўзи ожиз пенсия ёшига етмаган бўлса ногиронлик пенсияга чиқаришмайдими?\nKeyingi Keyingi sahifa: Болаликдан ногиронлиги бўлган шахс маҳалладан моддий ёрдам олишим мумкинми?\nI-гуруҳ ногиронлиги бўлган шахс алимент тўлашга мажбурми? - 8 625 кўрилди\nShu hafta: 2943\nShu oy: 11821


Она юрт ҳақида шеър битиб қўйинг! — Teletype\nБу қораламаларни қоғозга туширишга бир тасодиф туртки бўлди. Ҳатто мақоланинг сарлавҳаси тўғрисида бош қотириб ўтиришга ҳам ҳожат қолмади. Ана шу “тасодиф“нинг ўзи билан номлаб қўя қолдим мақолани.\nКечқурун телевизор кўриб ўтиргандим. Қўл телефоним “СМС” келганини билдириб, овоз берди. Очиб қарасам, тузукроқ пул топиб келиш илинжида Россияга ишлагани кетган бир қадрдонимдан. “Она юрт ҳақида шеър битиб қўйинг, борганимда қўшиқ қилиб айтаман”, дейилибди хабарда. Дўстим қўшиқчи эмасди-ку?! Шунинг учун унинг навбатдаги ҳазилига йўйдим. Бироқ хабарни қайта-қайта ўқиганим сари унда одатдагидек на салом-алик, на хайр-маъзур ва на бошқа гап йўқлигидан дўстимнинг юрагига ҳазил сиғмаётганини ҳис эта бошладим. “Она юрт ҳақида шеър битиб қўйинг!..”\nМенимча, туғилиб ўсган заминдан, элидан, оиласи-ю, яқинларидан олисда, ўзга бир мамлакатнинг қайсидир хонадонида (балки ертўлададир) ўзини ёлғиз, ғариб ҳис қилиб, уйқуси қочганнинг барча афсус-надоматлари, алам-изтироблари, соғинчи ва, ниҳоят, пинҳона иқрори ана шу икки жумладан иборат илтижога жо бўлгандир? Мард бўлиб кетган йигитнинг номардларча ҳасрат қилишига йўл қўймаётган ориятининг фарёди эди бу илтижо! Шунга ҳамоҳанг нолалар ўз ихтиёри, ўз оёғи билан ўзга юртга кетиб, пушаймонликда юрган яна қанча юртдошларимизнинг бўғзида тиқилиб ётган экан?\nМусофир бўлмагунча мусулмон бўлмайсан, деган нақл наҳот шу қадар рост бўлса?! Ёки “Ҳуббул ватани мин-ал иймани”, яъни ватанни севмоқ иймондандир, ҳикматининг фақат исломий тилда айтилгани замирида ана шу теран ҳақиқат борми? “Ўзга юртда шоҳ бўлгунча ўз юртингда гадо бўл” мақоли-чи?!\nҲа, донишманд халқимиз тафаккурининг нақадар теран эканини асрлар силсиласи тасдиқлаб келмоқда. Бу ҳикматлардан ўтказиб, таъсирчанроқ бирор нима дейиш маҳол. Фақат ҳамма бало шундаки, биз бу аччиқ ҳақиқатларни бошимиз деворга урилгачгина англаб етамиз. Нега? Нафсониятли ўқувчи ўзини аҳли донишлардан қилиб кўрсатмоқчи деган хаёлга бормасин-у, яна тафаккур хазинамиздан бир мисол келтиришга тўғри келади. “Олдингдан оққан сувнинг қадри йўқ”. Ҳамма гап мана шунда. Хом сут эмган банданинг, бани башарнинг деярли барча армонларига пойдевор бўлган иллат. Биз ҳеч бир неъматни ўз вақтида, ўз ўрнида қадрламаганмиз. Ўз юртимиз туриб, ўзга юртлардан... нимадир (бахт деб бўлмайди) излаб юришимиз ҳам мана шу иллатнинг бир кўриниши.\nИжтимоий ҳимоя давлатимиз сиёсатининг бош йўналишларидан бири бўлиб тургани фикримиз далилидир. Тўғри, ижтимоий ҳимоя, хайр-эҳсон, меҳр-мурувват каби қўллаб-қувватлашлар билан бировнинг “такаси тоққа чиқиб кетган” жойи йўқ. Лекин шунда ҳам унутмаслигимиз керакки, бирорта фуқаросини ўз ҳолига ташлаб қўймаслик йўлидаги бундай чора-тадбирлар давлат учун ҳам осон кечмайди. Аҳолининг 40-45 фоизини вояга етмаган, яъни ҳали мустақил ҳаётга қадам қўймаганлар, яна бир салмоқли қисмини пенсионерлар, аёллар ташкил қилади. Бундан ташқари, ҳаёт-да, ногиронлар дегандек... Шуларнинг ҳаммаси ҳозир давлат таъминотида турибди. Уларнинг ижтимоий ҳимоясига миллиардлаб маблағ сарфланмоқда.\nМен масалага бир томонлама ёндашиб, қаерларгадир иш қидириб кетаётган юртдошларимизни қораламоқчи эмасман. Баъзан ҳатто пул, иш баҳона бошқа мамлакатларни кезиб, дунёни кўраётганларга ҳавасим ҳам келади. Қолаверса, уларни ҳам тушунишга уриниб кўриш керак. Ишсизлик – бор гап, нафақаи рўзғор эркак учун муқаддас бурч ҳисобида. Оила боши мақоми фарзандлар олдидаги ёки фарзанд сифатида ота-она олдидаги моддий-иқтисодий мажбуриятлар кишини ҳар кўйга юргизиши мумкин. Шундай муаммолар қаршисида ўзини йўқотиб, ичкиликбозликдан паноҳ излаш, ўғрилик, фирибгарлик ва бошқа жиноий йўллар билан пул топишга урингандан кўра, албатта, қаерда бўлса ҳам пешона тери билан тирикчилик қилган афзал. Шунақа йўлларга юрмасдан ёки тузумимиз душманларининг ширин хўракли қармоқларига илинмасдан, ҳукумат олдига имконсиз талаблар қўйиб, кўчага чиқмасдан, муаммоларини ўзлари ҳал этишга уринаётганларга қайсидир маънода раҳмат ҳам айтиш керакдир.\nМенга “Она юрт ҳақида шеър битиб қўйинг..” деб хабар юборган қадрдоним кўпчиликдан кам ери йўқ: оғилида уч-тўртта моли, ўттиз-қирқ сотихли боғи, қўлида ҳунари бор йигит эди. Мана шунақа, ўзидаги имкониятлардан тўла фойдаланмасдан, атрофига қараб, ўзининг кўпчиликдан бир қадам олдинда эканига шукр қилмасдан, олдидан оққан сувнинг қадрига етмасдан, ўзини дарбадарликка маҳкум этганларни тушуниш қийин. Ажабким, бу иддаога рўбарў қилинадиган сабаб ҳам бор экан. “Икки қизимнинг бўйи етиб қолди, уларни узатишим, тўйгача қурилиш қилишим керак. Булар ўз-ўзидан бўладиган ишлар эмас-да!..”\nАммо бундай ташвишлар кимнинг бошида йўқ?!\nОрзу-ҳавас… Бизни ҳар кўйга солаётган ҳою-ҳавас... Қимматчилик, қаҳатчилик, очарчилик, уруш деган балоларнинг неча-нечасини бошидан кечириб, тиши қонаса, душмани олдида тупурмаган ота-боболаримиз авлодларини бугун бегона юртлардаги сарсонликка етаклаган ҳам аслида шу ҳою-ҳавас эмасми?! Узатган қизининг ортидан 50-60 та сават жўнатмасликни ор билиб, бироқ мусофирликда ҳар қандай мушкулотга тайёр бўлишдек бемаъни ориятлар...\nЯхши яшашга интилиш, чиройли орзулар, мақсадлар одамзот ҳаётининг мазмуни. Бир марта бериладиган умр, “беш кунлик дунё”да ҳамма ҳам яхши яшашга ҳақли ва бу йўлдаги саъй-ҳаракатларни қоралашга, тақиқлашга ҳеч кимнинг ҳаққи йўқ. Лекин ана шу “бир марта бериладиган умр”, “беш кунлик дунё”сини фаровонликда яшайман деб, кутилмаган азоб-уқубатларга алмаштириш, баъзан ҳатто бой бериб қўйишни тушуниш қийин.\nЭнг алам қиладигани шуки, аксарият ҳолларда йигитларимизни ўзимизнинг орамизда юрган ҳамюрт, ҳаммаҳалла, ҳамшаҳар, ҳамқишлоқ, ҳатто баъзан яхши таниш-билишлар саргардонлигу, хор-зорлик чоҳига ташламоқда. Бу ердан катта-катта ваъдалар билан, гуруҳ-гуруҳ одам олиб кетиб, у ёқларда бошқа “хозяин”га сотиб юбориш, ҳа, айнан сотиб юбориб, шу “бизнес” устидан “кўк”идан санаб юрган “саховатпеша”лар ҳам ўзимизнинг юртдошлар. Ўз элингда кўзингга нажот фариштаси бўлиб кўринганларнинг у ёқларга боргандан кейинги ишларига шайтон ҳам астағфируллоҳ, деб юборса ажаб эмас.\n“Паспортларимизни йўлдаёқ йиғиштириб олди. Манзилга етгач, бизни кутиб олган киши билан чеккароқда ғивир-шивир қилди-да, ҳаммамизни унга топшириб кетганича қорасини кўрсатмади…” Бу четга чиқиб ишлаб келаман деб “бурни қонаган”ларнинг аксарияти ҳикоясидан ўрин олган стандарт жумла.\n– Тагимда битта матрас, устимда юпқа одеяль билан бир ҳафта-ўн кун теплицада яшадим, – дейди хабар юборган ҳалиги қадрдоним. – Ташқарида қор тиззадан келади.\nЭнди ўйлаб кўрайлик-чи, соғлигимизни, ҳаётимизни таваккал қилиб, бошқалар олдида шаънимизни, ғуруримизни поймол қилиб, сарсон-саргардон, хор-зор бўлиб топганимиз кўп бўладими ёки йўқотганимиз?\nҲаракат қилган шу ерда ҳам топяпти, ҳали ҳеч бир кишининг тўйи ўтмай қолганини эшитдингизми? Энг камбағалининг тўйида ҳам уч кун концерт бўлаяпти. Тўйникини худо етказади, деган гап бежиз айтилмаган.\nРостини айтганда, турмушимиз йилдан-йилга фаровон бўлиб боряпти. Мустақилликнинг илк йилларида тамакидан тортиб унгача киши бошига граммлаб, тағин талон орқали берилган вақтларни ҳам кўрдик. Иккита “бўлка” учун саҳардан навбат кутган кунларимиз ҳам бўлди. Бугун-чи, бугун? Худога шукр, бозорларимизда одамнинг жонидан бошқа ҳамма нарса бор. Айниқса, нон бозоридаги манзаранинг ўзи ақлни шоширади, беадад шукроналаримизга лойиқ.\nИшсизлик (бу масала барча давлатлардаги доимий муаммолардан бири)ни камайтириш борасида давлатимиз қўл қовуштириб тургани йўқ. Тинчлик-барқарорлик бўлса, ҳал бўлмайдиган муаммонинг ўзи йўқ. Фақат бунга вақт, меҳнат, изланиш керак. Тарих қонунияти шунақа – қайсидир авлод урушни, қай бири очарчиликни, бошқаси табиий офатни бошдан кечиради. Бизнинг чекимизга тушган бироз қийинчилик буларнинг олдида ҳеч гап эмас. Шукр қилсангиз-чи!\n“Она юрт ҳақида шеър битиб қўйинг...” Дўстимнинг бу илтимосини ерда қолдиролмадим.\nШеър битдим. Қайтиб келганда уни қўшиқ қилиб айтадими-йўқми, билмайман.\nОна юрт ҳақида шеър битиб қўйинг,\nГарчи бўлмасам-да, ҳофизи хушхон,\nҚайтганда бир қўшиқ айтайин нолон,\nШу қўшиқдан бўлак неки бор – ёлғон,\nОна юрт ҳақида шеър битиб қўйинг.\nБахт излаб бағридан юлқиниб кетдим,\nОрзу уммонида тўлқиниб кетдим,\nБегона юртларда тўлғониб кетдим,\nЎрмонлар эмасдир чорбоғимчалик,\nОсмонлар эмасдир қалпоғимчалик,\nБепоён юрт эмас қишлоғимчалик,\nЙўқ, мени енголмас қаҳратон қишлар,\nҚаддимни буколмас оғир юмушлар,\nБошқадир қалбимга урилган нишлар,\nМен унда шоҳ эдим, бунда қулдекман,\nИзғиринда қолган танҳо гулдекман,\nҚадрим бир пул бўлди, келиб пул деб мен,\nОна юрт ҳақида шеър битиб қўйинг…\nНе ажаб, кўрсангиз ўзгадан ситам,\nБитта ортиқ бўлар ёки битта кам,\nЎзингники ўйса, кўзинг оҳ, алам,\nОғушида қадрин билмаганимни,\nЙиртиғига ямоқ бўлмаганимни,\nБорига шукурлар қилмаганимни,\nУнда куйланг бурда қора нонини,\nТандирини қўшинг, тупроқ томини,\nҚўшинг майли яқин сомонини,\nҚалби соғинчларга тўлганлар ҳаққи,\nВатан деб, миллат деб ўлганлар ҳаққи,\nҚайтсам тупроғини суртай кўзимга,\nШукроналар қилай ичган тузимга,\nЎзбекистонимга, ўзбек, ўзимга,


Ватанпарварлик руҳида - Уч илдиз\nЎзбекистон мустақилликка эришгач жамиятнинг ижтимоий, иқтисодий, маданий\nва маънавий соҳаларида катта ислоҳотларнинг содир бўлиши келажак авлод тарбияси олдига муҳим вазифаларни қўйди. Бу аввало, келажак авлодни ана шу ўзгаришларга дадил мослаша оладиган юксак билим, кенг дунёқараш ва эътиқодга эга бўлишини талаб этади. Ёш авлодни ватанпарварлик руҳида тарбиялаш, миллий онг, миллий ғурур тушунчаларини сингдириш учун улар маънавий жиҳатдан соғлом бўлишлари зарур. Маънавий соғломлик эса жисмоний ва руҳий соғломлик билан чамбарчас боғлиқ. Маънавий соғломликнинг акси бўлган эътиқодсизлик, турли ёт оқим ва мафкураларга эргашиш ҳолати жамиятни инқироз сари етаклайди.\nВатан инсоннинг руҳияти, турмуш тарзи, онги ва тафаккури, ўтмиши, бугуни ва келажаги мужассам бўлган тушунчадир. Ватан остонадан, ўзи туғилиб ўсган гўшадан бошланади. Шунинг учун бола ўзи яшаб, нафас олиб турган хонадонида улғайиб вояга етишишида муҳташам ва қудратли макон бўлган она заминига меҳр-муҳаббат ва садоқати абадий бўлмоғи зарур. Ҳар бир инсоннинг ватанига бўлган муҳаббати она сути, она алласи ва ота-она меҳри билан унинг вужудига сингиб боради, ота-онасини авлод-аждодлари, уларнинг анъаналари, урф-одатлари, касб-корларини севувчи фарзанд ўзгаларни ҳам севади. Миллати, халқи, адабиёти, санъати, дини ва маданиятидан ғурурланиб, ўзи ўсган юрт табиатидан илҳомланиб, унинг муқаддас тупроғи қадрини англайди.\nЁшларни ватанпарварлик руҳида тарбиялаш – миллати, тили ва касбидан қатъий назар, ёшларда Ватанга садоқат туйғусини шакллантириш, уларни ўз фуқаролик бурчи ва конституцион мажбуриятларини бажаришга, жамият ва давлат манфаатларини ҳимоя қилишга қодир шахслар этиб тарбиялаш натижасида тараққиётнинг юксак даражасига эришиш мумкинлигини ўтган асрнинг 60-70-йилларида Японияда вужудга келган «Япон мўъжизаси» мисолида яққол кўриш мумкин.\nЁшларни ватанпарварлик руҳида тарбиялашда оила, маҳалла, таълим муассасаларининг ўрни ва аҳамяти беқиёсдир. Инсонинг ҳаёт ҳақидаги дастлабки қарашлари оилада шаклланса,ижтимоий муҳит таъсирида муттасил ривожланиб боради. Ҳозирги кунда оила, маҳалла, таълим муассаси ўртасидаги алоқани узвийлигини таъминлаш ҳамда уларни ҳар бири ўзининг функционал вазифасини бажаришга эришиш лозим.Ёшларни ватанпарварлик руҳида тарбиялаш турли шаклларда, жумладан, бой ҳаётий тажрибага эга бўлган ҳарбий хизматчи ва фахрийлар, илм-фан, маданият ва спорт соҳаларида, турли мусобақа ва танловларда ғолибликни қўлга киритган шахслар билан учрашувлар очиқ давра суҳбати ўтказиш; илмий-назарий ва амалий конференциялар, семинар-тренинглар, муайян мавзуга бағишланган кечалар, баҳс-мунозаралар, викториналар; Телекўрсатув ва радиоэшиттиришлар, филм ва мултфилмлар, бадиий ва мусиқий асарлар, ОАВ, Веб-сайтларда Ватани улуғлаш, инсони миллий ғурурини уйғатувчи ғояларни доимий тарғиб қилиш; Таълим муассасалари талаба ёшларини тарихий музейлар ва ҳарбий-ватанпарварлик мавзуси билан боғлиқ маданият ва истироҳат боғларига экскурсиялар уюштириш каби тадбирлар орқали уларни она Ватанга муҳаббат руҳида тарбиялаш орқали самарали механизм яратиш мумкин.\nХулоса қилиб айтганда, давлатимизнинг энг муҳим вазифаларидан бири- маънавий жиҳатдан баркамол, жисмоний ва руҳий жиҳатдан соғлом, Ватан сарҳадларини ҳимоя қилиш учун жисмонан чиниққан, фидойи инсонни тарбиялаш, таълим ва маориф тизимини такомиллаштириш, миллий истиқлол ғояси асосида маънавий ва руҳий жиҳатдан янги авлодни вояга етказишга ижтимоий зарурат туғилиши табиий бўлиб, унинг акси таълим-тарбия жараёнида акс этмоқда. Ватан муқаддасдир. Ундан қиммат, ундан азиз, ундан ширин, ундан улуғ неъмат, бойлик йўқдир. Шу бойликни қадрлаган, ундан чексиз фахрланган инсонгина оиласи, халқи, атроф муҳитга, жамиятига меҳр-муҳаббатли бўлади\nЎзбекистон Миллий Университети Ижтимоий фанлар\nфакультети 3-курс талабаси\nNext story Коррупцияга қачон барҳам берилади?\nPrevious story Сиз дунёнинг энг кучли 500 талигига кирадиган университетда ўқишни ҳохлайсизми?


МДҲ ҳам Ўзбекистон учун муҳим эмас\n15 май 2021, Тошкент вақти: 04:05\nКишинëв саммити Ўзбекистоннинг МДҲ дан ҳам оëғи тортила бошлаганини кўрсатса¸ у аксинча Украинанинг Россия билан тил топишаëтганидан даракчи бўлди.\nМолдова пойтахтида МДҲ ҳукумат бошлиқлари саммити бошланди. 30 дан ошиқ ҳужжат муҳокама этилаëтган мазкур йиғинга Тошкент бош вазир ўринбосарини йўллади.\nМДҲнинг 2020 йилга қадар иқтисодий тараққиёт стратегияси, транспорт соҳасини ривожлантириш истиқболлари ҳамда озиқ-овқат xавфсизлигини таъминлаш масалалари йиғилиш иштирокчилари муҳокама қиладиган асосий ҳужжатлардир.\nЙиғилишни очган Молдова президенти Владимир Воронин бош вазирлар учрашувининг муваффақиятли ва сернатижа бўлишига умид билдирди.\nСаммитда қатнашаётган тўққизта давлат делегациясига бош вазирлар раҳбарлик қилмоқда. Аъзо давлатлардан фақат Ўзбекистонгина Кишинëвга бош вазир ўринбосари даражасидаги делегациясини йўллади.\nМДҲга аъзо давлатлар ҳукумат бошлиқлари кенгаши саммитига нима учун Ўзбекистон бош вазири эмас, унинг ўринбосари борди? Бу ҳам Ўзбекистоннинг Россия етакчилигидаги тузилмалардан узоқлашаëтганини кўрсатувчи навбатдаги аломатми? Бу хусусда мустақил кузатувчи Тошпўлат Йўлдошев мулоҳаза билдиради.\n- Ўзбекистон Евроосиë иқтисодий ҳамжамиятидан чиққандан кейин интеграцион жараëнларда қатнаша олмаслиги, яъни давлат бошқа мамлакатлар билан, қўшни мамлакатлар билан рақобат қила олмаслигини тан олди. Шунинг учун МДҲ раҳбарлари кенгаши йиғилишига ҳукумат раҳбарининг ўзи эмас, балки унинг биринчи ўринбосари бораяпти.\nБу энди Ўзбекистон бундан кейин ҳам МДҲга камроқ эътибор бериб, ундан ўзининг сиëсий манфаатларида фойдаланишга ҳаракат қилади деганидир.\nЛекин иқтисодий жиҳатдан бу мамлакатларни ўзининг чегарасига¸ ўзининг ҳудудларига киритмаслик яъни ички иқтисодий чегарани очмаслик, бож тўловларини камайтирмаслик, солиқларни камайтирмасликни ўз олдига мақсад қилиб қўйган¸ яъни интеграцион жараëнларда қатнаша олмаслигини тан олган деб тушунаман.\nМустақил кузатувчи Тошпўлат Йўлдошевга кўра, Молдова пойтахтида ўтаётган учрашув МДҲга аъзо давлатлар ўртасидаги интеграция жараёни борасидаги йиғилиш бўлиб, унда ҳар бир ҳукумат бошлиғи ўз давлати манфаатларини ҳимоя қилади.\n- Ўзи умуман интеграцион жараëнларда қатнашиш ҳар томонлама фойдали ҳисобланади. Чунки ҳар бир давлат ўзининг манфаатларини ҳимоя қилишга, ўзида етиштирилган маҳсулотларни экспорт қилишга ҳаракат қилади. Транспорт системасини ривожлантириш, инфраструктураларни ривожлантириш, озиқ-овқат маҳсулотларини бир-бировга етказиш ва унинг хавфсизлигини таъминлаш.\nБуларнинг ҳаммаси Ўзбекистоннинг фойдасига. Лекин Ўзбекистон бошқа мамлакатларни ичкарига киритмасдан иложи борича ўзининг маҳсулотларини чиқаришга ва шу ҳамкорларнинг яратадиган имтиëзларидан кўпроқ фойдаланишга ҳаракат қилади.\nРоссиядаги ахборот воситалари тарқатган хабарларга кўра, МДҲнинг 2020 йилга қадар иқтисодий тараққиёт стратегияси лойиҳасида МДҲ давлатлари ўртасидаги иқтисодий ҳамкорликнинг асосий соҳалари, мақсад ва вазифалар белгиланган.\nРоссия расмийлари фикрича, мазкур стратегияни амалга ошириш мавжуд бўлган ижтимоий-иқтисодий потенциалдан имкон қадар унумли фойдаланиш ҳамда МДҲга аъзо ҳар бир давлат рақобатбардошлигини оширишда ёрдам беради.\nМДҲга аъзо давлатлар ҳукумат бошлиқлари кенгашининг Кишинёв саммитида қоғозда ҳали-ҳамон аъзолик мақомида қолаëтган Грузия делегацияси иштирок этаётгани йўқ.\nЖанубий Осетия устида Россия билан юзага чиққан ҳарбий можаро кунлари¸ аниқроғи 12 август куни Грузия президенти Михаил Саакашвили Грузиянинг Мустақил давлатлар ҳамдўстлиги таркибидан чиққанини эълон қилган эди.\nАммо ҳамдўстлик низомига кўра Грузия аъзоликдан фақат 2009 йил августидагина расман озод бўлиши мумкин.


1-Maruza, 1-mavzu Chiziqli tenglamalar sistemasini zinapoya usuliga keltirish Gauss usuli . Bir jinsli tenglamalar ., 2-mavzu Matrisa rangi. Matrisa rangi haqidagi asosiy teorema., 17-maruza Chiziqli operatorlar ustida amallar., Ish, license, iqtnaz1umuf uzl 08a59, uz082uz, тематика 5 классы , 6 класс 15 1 1 с реш ТЕСТ вступление, 6 класс 15 1 1 с реш ТЕСТ вступление, O‘zA - O‘zbekiston Prezidenti Shavkat Mirziyoyev BMT Bosh Assambleyasining 72-sessiyasida nutq so‘zladi, O‘zA - O‘zbekiston Respublikasi Prezidenti Shavkat Mirziyoyevning Oliy Majlisga Murojaatnomasi, O‘zA - O‘zbekiston Prezidentining BMT Bosh Assambleyasi 72-sessiyasidagi nutqi jahon ommaviy axborot vositalari nigohida, Innovatsion-talim-texnologiyalari\nМамлакатимиз тараққиётини янги, юксак босқичга кўтариш, ислоҳотларни амалга ошириш объектив зарурат ва энг муҳим стратегик вазифа сифатида белгиланди.\nЯнги Ўзбекистон” ғоясининг умуммиллий ҳаракатга айланиб бориши.\nРенессанс” – уйғониш, қайта тикланиш, юксалиш\n2-мавзу. “Янги Ўзбекистон демократик ўзгаришлар, кенг имкониятлар ва амалий ишлар мамлакатига айланмоқда”.\nОзод ва эркин ҳаёт, адолатли жамият барпо этишнинг мураккаб тараққиёт йўли. Ўзбекистон 1991 йилнинг 31 августи куни мустақиллигимиз эълон қилинди. Ватанимиз ва халқимиз ўз тақдирини ўзи белгилаш ҳуқуқини қўлга киритди. Ўтган 30 йил мобайнида дунё харитасидан Ўзбекистон Республикаси деган янги мустақил давлат муносиб ўрин эгаллади. Бозор иқтисодиётига асосланган демократик тузум барпо қилишга киришилди. Бунинг учун сиёсий, иқтисодий ва маънавий жиҳатдан туб ислоҳотлар амалга оширилди. Мамлакат ва халқ олдига ривожланган давлатлар сафидан муносиб ўрин олиш вазифаси қўйилди. Ана шу тарихан қисқа бир даврда жуда катта ва мураккаб, шу билан бирга, шарафли йўл босиб ўтилди. Мустақиллик Ватанимиз тарихида мутлақо янги саҳифа очди.\nМамлакатимизда фуқаролик жамиятига хос бўлган демократик сиёсий тизимнинг ўзига хос хусусиятлари ва ривожлантириш масалалари, унинг демократик тамойиллари мустақиллигимизнинг илк давридаёқ назарий ва концептуал жиҳатлардан ҳар томонлама асослаб берилганини алоҳида таъкидлаш лозим. Унинг “Демократия – бу, қанчалик оғир ва мураккаб бўлмасин, бизнинг йўлимиздир”, “Миллатимиз равнақига фақатгина фуқаролик жамияти шароитидагина эришамиз” деган қатъий позициялари ва чақириқлари, “Кучли давлатдан – кучли фуқаролик жамияти сари”, “Янги уйни қурмасдан туриб, эскисини бузманг”, “Ислоҳотлар ислоҳот учун эмас, аввало инсон учун” каби тамойиллар мамлакатимизда амалга оширилаётган ислоҳотларнинг мақсад ва вазифаларини, асосий йўналишларини аниқлаб берди.\nАммо унинг мазмунини, уни амалга ошириш вазифаларини очиб беришга етарлича масъулият билан ёндашилмади. Айниқса, у ислоҳотларнинг йўналишлари, соҳалари, турли босқичлари, амалдаги ва эҳтимолдаги муаммолари билан узвий боғланмади. Аниқ муаммолар ва вазифалардан йироқлиги учун одамларга таъсири аста-секин сусая бошлади.\n2017 йилдан Ўзбекистон тараққиётининг янги даври бошланди. Мамлакатимиз тараққиётини янги, юксак босқичга кўтариш, ислоҳотларни амалга ошириш объектив зарурат ва энг муҳим стратегик вазифа сифатида белгиланди. Янгиланишлар, энг аввало, тафаккурдан бошланади. Халқ дунёқараши ўзгариши — ислоҳотларнинг ибтидосидир. Онгу тафаккури, руҳи уйғоқ одамлардан эса чинакам фидойилик, ташаббускорлик ва яратувчанликни кутиш мумкин. Президент Шавкат Мирзиёев маънавий уйғоқ жамиятни қудратли кучга қиёс этади. Бугун одамлар уйғонмоқда, жамият уйғонмоқда, ислоҳотларнинг янги даври бошланини ҳис қилмоқда ва ўз хайрихоҳлигини кўрсатмоқда.\nЯнгиланиш – ҳаётнинг ўзгариши, унга бўлган муносабатнинг янгиланиши, ривожланиши ва бойиб бориши жараёнини ифодалайди. Кишилар ҳаётида, умуман жамиятда юз бераётган воқеа-ҳодисалар шахс онги ва маънавиятида муайян ўзгаришларни келтириб чиқаради. Маънавий уйғоқлик воқеликдаги ўзгаришларнинг келиб чиқиши ва содир бўлишига катта таъсир кўрсатади. Янгиланиш ҳаётимизнинг туб моҳияти билан боғлиқ ҳодиса. Агар маънавият янгиланиб, бойиб турмаса, жуда тез орада эскириб, тараққиётга ёрдам бериш у ёқда турсин, унга халақит берадиган, тўсиқ бўладиган ҳодисага айланиб қолар эди. Жамият тараққиётидаги бурилиш, туб ислоҳотлар даврида маънавиятда ҳам жиддий ўзгаришлар юз беради ва айни пайтда маънавиятнинг жамиятда юз бераётган жараёнларга таъсири кучаяди. Бундай паллаларда маънавий янгиланиш суръатлари ҳам тезлашади. Масалан, Ўзбекистон мустақилликни қўлга киритгандан кейин унутилиб кетаёзган миллий маънавий қадриятларни тиклаш, уларни ёшлар, аҳоли онгига сингдиришга катта эътибор берила бошланди. Янгиланишга катта эътибор берилиши халқнинг онги, турмуш тарзи, жамиятдаги воқеа-ҳодисаларга муносабатининг ўзгаришига кучли таъсир ўтказди. Маънавиятни янгилаш соҳасида олиб борилган ва борилаётган ҳар томонлама чуқур ўйланган сиёсат мамлакатда ижтимоий -сиёсий барқарорликни таъминлашнинг муҳим омилларидан бири бўлди.\nТараққиётнинг янги босқичи ҳар бир соҳадаги ислоҳотларни амалга ошириш объектив зарурат ва энг муҳим стратегик вазифалар амалга оширишўни тақозо қилди. Давлат ва жамият тараққиётининг ҳар бир соҳасида ислоҳотларни амалга ошириш учун Ҳаракатлар стратиегия қабул қилинди.\n“Янги Ўзбекистон” ғоясининг умуммиллий ҳаракатга айланиб бориши. Президентимиз Шавкат Мирзиёев тараққиётимизнинг мақсади Учинчи Ренессанс бўлиши лозимлигини таъкидлади. Ниҳоятда жозибали мазкур стратегик ғоя ўзининг улуғворлиги, миллий юксалиш барча жабҳаларда қандай умумий мақсадни кўзламоғи зарурлигини кўрсатади. Амалда давлат раҳбари тараққиётнинг ҳозирги босқичида Ўзбекистон миллий ғоясининг янги ва аниқлаштирилган мазмунини ифодалади.\n“Ренессанс” – уйғониш, қайта тикланиш, юксалиш деганидир. “Ренессанс” луғавий французча “қайта туғилиш” деган маънони англатади. Атама сифатида унинг мазмуни анча кенг: маданиятда, илм-фанда, санъатда, таълим-тарбияда, умуман, жамият ҳаётида узоқ муддатли турғунликдан кейин қайта жонланиб, тез ривожланишни, ижтимоий онг ва қадриятлар тизими янги сифат босқичига чиқишини билдиради. Илк бор атама Европада ўрта асрлар мутаассиблигидан кейин 15-16 асрлардаги ривожланиш даврига нисбатан қўлланилган. Ренессанс аталмиш мазкур ижтимоий ҳодиса ўзбек тилига Уйғониш даври деб ўгирилган. Мустақилликка эришгандан кейин дастлаб чорак аср давомида миллий тикланиш билан шуғулланишга тўғри келди. Эндиликда миллий тикланишдан миллий юксалишга ўтганимиздан кейин, учинчи Ренессансга эришишни давлат раҳбари стратегик вазифа этиб қўйди.


Янги таҳрирдаги туризмга оид қонун лойиҳасида нималар акс этмоқда?\nДепутатлар 9 октябрь куни бўлиб ўтган Қонунчилик палатасининг мажлисида янги таҳрирдаги “Туризм тўғрисида”ги қонун лойиҳасини кўриб чиқдилар.\nБоёвутда духоба гули нима мақсадда ўстирилди? (Фоторепортаж)\nДухоба гули экстрактидан тайёрланган дори кўз касалликларини даволашда қўлланилади. Барпо этилаётган корхонада тайёрланадиган фармацевтика маҳсулоти асосан АҚШ, Мексика, Хитой ва Испания давлатларига экспорт қилинади.\nФранция компанияси “Қадимий Бухоро” туризм ҳудудини барпо этади\nЎзбекистон Миллий банки ва Франциянинг “Буиг” компанияси туризм инфратузилмасини ривожлантириш соҳасида ҳамкорлик қилишга келишиб олишди.\nЕвропа тикланиш ва тараққиёт банки (ЕТТБ) Директорлар Кенгаши кейинги беш йил мобайнида Банкнинг Ўзбекистондаги устувор вазифаларини белгиловчи янги стратегияни тасдиқлади. Ушбу стратегия яқин йилларда мамлакатнинг сиёсий ва макроиқтисодий муҳитида юз берган ўзгаришларни ўзида акс этиб, очиқ, интеграл ва экспортга асосланган...\nТошкент ва Пучон қайси соҳаларда ҳамкорлик қилади?\nТошкент шаҳар ҳокимлигида Жанубий Кореянинг Пучон шаҳри мэрияси вакилларидан иборат делегация аъзолари билан учрашув бўлиб ўтди.\nТошкентда “Буюк Ипак йўлида туризм” халқаро сайёҳлик ярмаркаси бошланди (Фоторепортаж)\nПойтахтимизда шу номли халқаро сайёҳлик кўргазмаси ўз ишини бошлади. Йигирма тўртинчи бор ўтказилаётган мазкур тадбирда юртимиз сайёҳлик салоҳияти кенг намойиш этилмоқда.\n“Тараққиёт” республика танловига рўйхатга олиш бошланди\nИнновацион ривожланиш вазирлиги матбуот хизмати хабарига кўра, “Тараққиёт” танловига талабгорларни рўйхатга олиш бошланган.\nShowing 161-171 of 560 items.


"Яна 5:0 кўрамизми? Яманни 1:0 га ютса ҳам майли, қолган 4 та голни Саудияга олиб қўйишсин" - Zamin.uz\n00:20 / 10.06.2021\n"Яна 5:0 кўрамизми? Яманни 1:0 га ютса ҳам майли, қолган 4 та голни Саудияга олиб қўйишсин"\nМиллий терма жамоамизнинг Сингапур дарвозасига жавобсиз бешта гол ургани эвазига йигитларимизнинг кайфияти чоғ. Мана шундай кайфият доим охиригача сақланиб қолишини истаймиз. Аммо олдимизда яна иккита ўйин бор. Аввал Яман, кейин Саудия Арабистони...\nАсосий рақибимиз айнан саудияликлар эканини барча билиб турибди. Кўпчилик миллий терма жамоамизнинг ўйинлари ва гуруҳдаги ҳолатни қизғин муҳокама қилмоқдалар. Бу борада мутахассисларнинг фикрлари ўқувчилар учун қизиқ.\nМиллий терма жамоамизнинг яқин ўтмишдаги собиқ футболчиларидан бири, ҳозирда “Металлург” клуби раҳбариятида фаолият кўрсатаётган Абдуқаҳҳор Маъруфалиев ҳам бош жамоамизнинг ўйинларини диққат билан кузатиб келяпти. У sports.uz мухбирига Сингапур билан бўлиб ўтган ўйин, Яман ва Саудияга қарши бўлажак беллашувлар ва терма жамоамиз тарихидаги энг кучли таркиб ҳақида гапирди.\n- Сингапурга қарши ўйин орқали терма жамоамиз яхши таассурот қолдирди, - деб сўзини бошлади, Маъруфалиев. - Тўғрисини айтаман, ҳали энг муҳими олдинда. Ҳа, навбатдаги турда Яман билан ўйнаймиз. Аммо ундан ҳам муҳими Саудия Арабистонига қарши ўйин. Футболчиларимизнинг тайёргарлиги ва кайфияти яхши. Улар мана шундай жанговор ҳолатда бўлишса, иккала учрашувда ҳам ғалабани ўз томонимизга оғдира оладилар ва кейинги босқичга чиқади. Яна қайтараман: энг асосий баҳс – саудияликларга қарши ўйин ҳисобланади.\nБугун ўқидим, Саудия Арабистони терма жамоаси ҳам ҳозирда яхши формада экан. Албатта, футболчиларимизга омад тилаймиз. Уларни муҳим ўйинларга ҳар томонлама жиддий тайёрлашлари керак. Йигитларимизнинг ортидан бутун Ўзбекистон уларга мухлислик қилаётганини ҳис қилишлари лозим. Истардимки, футболчиларимиз майдонга худди охирги ўйинга чиққандек курашишлари керак. Таркибимизга қарасак, барчаси яхши ўйинчилар. Позициялар бўйича ҳам Ўзбекистон бўйича энг кучли футболчилар чақирилган. Ўзини кўрсатаётган легионерларимиз ҳам шу ерда. Кейинги босқичга чиқиш вазифасини уддалай оламиз. Барибир ўта жиддий тайёрланиш талаб қилинади.\nБугун дўстларимиз билан бирга гуруҳдаги вазиятни кўриб чиқдик. Рости, кўплаб жамоаларда имконият бор экан. Иккала ўйинни ютсак биринчи ўрин билан учинчи босқичга чиқамиз. Иккинчи ўринни эгаллаганлар орасида эса қандайдир ҳисоб-китоб қилинар экан. Нима бўлганда ҳам биз биринчи ўринни олишимиз даркор.\nРақиб кучсиз эди ёки бошқа эди, деган гап-сўзлар ўринсиз. Сингапурга қарши жамоамиз яхши ўйнади ва йирик ғалаба орқали мухлисларни хурсанд қилди. Бундан футболчиларнинг кайфияти ҳам кўтарилди. Қайси жамоага қарши ўйин бўлмасин ғалаба ўз номи билан ғалаба. Ҳаттоки, машғулотларда оддий ҳолатда иккига бўлиниб ўйналгандаги ғалаба ҳам кайфиятни кўтаради. Қайтанга, Сингапурни мағлубиятга учратганимиз йигитларимизга қўшимча куч бўлади. Сингапур ҳам ўзига яраша жамоа.\nТўғрисини айтсам, ҳозир футбол ўйнашни билмайдиган жамоанинг ўзи қолмади. Ҳиндистон, Тожикистон, Қирғизистон ёки бошқалар ҳам кейинги босқичга чиқишга курашишяпти. Олдинлари бундай рақибларни йирик ҳисобларда ютиш мумкин эди. Айтмоқчиманки, энди ҳамма жамоа ўсяпти. Агар 1:0 га ютганимизда Сингапур ҳам зўр жамоа, анча кучайибди дейишарди. 5:0 ҳисобида ютганимиз учун рақиб унчалик кўзга кўринмаяпти. Мабодо, Саудия Арабистонига бешта гол урсангиз, дарҳол рақиб кучсизланибди дейишлари мумкин. Лекин футболда омад деган тушунча ҳам бор. Муҳими, олдимизда турган иккала ўйинни ҳам ютайлик. 1:0 бўлса ҳам, 5:0 бўлса ҳам фақат уч очкодан берилади. Футболда менсимаслик деган тушунчалар бўлмаслиги шарт. Ҳаммага ҳурмат билан қараш даркор. Менсимаслик эса баъзи пайтларда панд бериб қўяди. Мен учун Сингапур ҳам яхши рақиб деб ўйлайман. Ҳозир ёмон рақибнинг ўзи қолмаган. Кучсиз жамоалар бу босқичгача етиб келишмасди. Ким қандай ўйлайди, билмадим-у, аммо ҳозир айтганимдек, Сингапур ҳам яхши жамоа.\nЭнди Яманга қарши ўйнаймиз. Бошида Фаластинга ютқазиб келдик. Ўша учрашувдан аввал Фаластин футбол ўйнашни билмайди, деган гаплар бўлганди. Бироқ биз ютқазиб келдик-ку. Албатта, Яманга ҳурмат билан қараган ҳолда рақибни ютиш шарт ва шундан кейин Саудия Арабистони ҳақида ўйлаш лозим. Ҳали Яманни ютмасдан туриб қандай қилиб саудияликлар ҳақида ўйлаш мумкин? Яман ҳам майдонга ғалаба илинжида тушади-ку!\nЯманга бешта гол урамизми? Майли, бу сафар битта гол бўлса ҳам урайликда, уч очкони олайлик. Қолган тўртта голни эса Саудия Арабистони билан ўйинга олиб қўйишса ҳам майли. Ахир ҳали айтдим-ку, 1:0 га, 5:0 га уч очко берилади. Лекин Яман ҳам бор кучини ташлайди, оддий рақиблар қолмаган.\nТерма жамоамиз тарихидаги энг кучли таркибми? Албатта, Япониядагиси! Ундан кейин қачон Осиё чемпиони бўлдик, айтинг-чи? Ўша 1994 йилги таркибимиз ҳар томонлама кучли бўлган, шахсан мен учун. Ўшанда юлдуз ўйинчилар йиғилган. Ҳозир кўпчилиги мураббий бўлиб ишлашяпти, - деди Маъруфалиев.\nЯнгиликлар » Спорт » "Яна 5:0 кўрамизми? Яманни 1:0 га ютса ҳам майли, қолган 4 та голни Саудияга олиб қўйишсин"


Мунаввара Усмонова. Тўйлар солган кўйлар | www.ziyouz.uz\nБош саҳифа Оила ва жамиятМунаввара Усмонова. Тўйлар солган кўйлар\nЯқин бир танишимиз қиз узатди. Тўрт фарзанднинг тўнғичи бўлгани учунми, қизи оилага қайишган, ота-онасига меҳрибон эди. Юзидан ибо-ҳаёси балқиб турадиган латофатли қизни суйиб юрак очолмаган, унинг уйи яқинида кун бўйи бир кўришга зор ўтирган йигитларни ҳам доғда қолдириб келган совчиларга розилик билдиришди. Қизини келинликка сўраб келганларнинг оғир-вазминлик билан фикр юритиши, нурли чеҳрасини кўриб, ота-она: “майли”, деб юборишганини ўзлари билмай қолди.\nҲамма ташвиш тўй арафасида бошланди. Эр-хотин аҳиллик билан йиғиб-териб, қизининг анча камини тўлдириб қўйган эдилар. Тўй маслаҳатига келган қариндошларнинг атаганини бериб кетгани уларнинг бозорини қиздирди. Ўзи айтган вақтга тўй кунини белгилаган йигитнинг онаси бўлажак қудаларидан ҳол сўраган бўлиб сим қоқади: “Қизингиз энди менинг болам, болаларим бахтли бўлса бас! Тахтни-ку, топса бўлади, Яратган уларнинг бахтини бекам қилсин. Аммо уй жиҳозларини барибир оласизлар… Яхшироғи олинса, пулингиз ёнингизда қолади-да, қуда. Мен уйларимнинг ўлчамини олдим, эртага биргалашиб мебель танласак бўларди…”\nДўконга бирга тушган қудаси минг тавалло билан танланган мебелларнинг баҳосини кўриб, она шўрликнинг юрагига ғашлик тушди. Тўёнаю барча йиғиб-терганини жамлаганда ҳам мебель баҳосининг ярмига етмасди. Уйига қайтиб, эрига юрак ёзди. Оловланган эр: ”Ҳеч қанақа тўй бўлмайди, фотиҳани бузамиз, унга келин эмас, жиҳоз керак экан. Бирор бойнинг қизини келин қила қолсин. Қиз боқиб, балоғатга етказиб, илму ҳунар ўргатиб, ҳаётга тайёрлаб: “Олиб кетаверинг, болам энди сизники”, деб қўлига тутқазар эканмиз-у, яна бизга шарти бор эканми? Эртагаёқ лаш-лушларини қайтариб юбор, орамизда ҳеч нарса қолмаслиги керак. Ўзимизга ўхшаган одамлар топилиб қолар”, деди. Аёл унга ёлвора бошлади: “Фотиҳаси қайтган қиз номини оладими, дадаси, кейин эшикдан биров сўраб келмайди-ку! Бўй етиб турган бир эмас, икки синглисининг тақдири нима бўлади?”\nЭр-хотин юз ўй, минг андиша билан яшаб турган уйларини сотувга қўйишди. Қўшниси харидор бўлиб кирганида бошлари кўкка етди. Уч хона уйда яшадик нима-ю, икки хонали уйда яшадик нима, дея бир-бирини овутди. Фарзандлари бахтини ўйлаб шу йўлни тутишди гўё. Қайнонасининг кўнглидагидек сарполар билан кириб борган келинчак ўз бахтидан масрур эди. Аммо…\nКелин туширган қўшнисининг уйидан меҳмон бўлиб қайтган қайнонанинг авзойини кўриб, келинчак ҳайрон бўлди. Жаҳли чиқса, гапини мақол тарзида айтиб, тартибга чақирадиган ойижониси бугун бошқачароқ эди. “Бойга бой боқади, камбағалнинг кўзидан ёш оқади, деб бежиз айтмаган экан онам раҳматли. Келиннинг уйидан келган қовурдоқни кўриб оғзимиз ланг очилди: тоғорага тирик оққушни ўрнатиб қўйгандек. Аторофидаги безакларини кўрсангиз нақ санъат асари, дейсиз. Пишириқларининг шираси тилни ёрай дейди. Келинчак салом бераётганда назар солдим, эгнидаги кўйлаги бу ерники, бу оламники эмас. Кўкдан тушган фариштага ўхшайди. Одамда орзу-ҳавас бўлса, ҳамма нарсага имкон топади. Қовурдоқни атай ёнимизга обкелиб очди анави писмиқ қўшним, сизникидан келгани эсимга тушиб, уятдан ерга кириб кетай дедим. Фалон пулга “заказ” қилиб пиширтирган бундоғ бўлади-да. Онангиз мени қўни-қўшнилар олдида шарманда қилиб, филнинг қулоғича тоғорада юборган қовурдоғининг ярми хамир қўшилган дўлма, ярмиси тухум билан тўлатилган эди…”\nҚиз бирор гап айтиб юрак ҳовурини босолмади, уйига кириб, унсиз йиғлади. Ҳар куни, ҳар сонияда бундай таъна-надоматлар бўлиб турганидан юраги увишадиган бўлиб қолди. “Чарларида онангиз тузукроқ сарпо қўймади, дастурхонида ейдиган ҳеч вақо йўқ, фалончининг қудаси куёвига “SPARK” миндирибди, зиқна онангиз куёвига битта шим, оддий кўйлак қўйганидан уялдим, пешонамга айтмаган экан…” деган маломатлардан тўйиб, ота уйига кетди. Ҳомиладор экани аниқ бўлгач, онаизор қизини етаклаб уйига олиб борди. Қизи: “куёвингиз билан тортишиб қолдик”, дейишдан нарига ўтмаган эди. Ранг кўр, ҳол сўр, деган гап бор. Ота-онасининг аҳволини кўриб-билиб туриб, қайнонаси айтган аччиқ гапларни қандай қилиб онасига айтади? “Қизим ёшлик қилибди, опажон, ҳаргиз уйимга аразлаб борса остонадан киритмайман”, деб бош уриб, кечирим сўради…\nКунлар кетидан кунлар ўтиб, қизининг ой куни яқинлашиб бораётгани сари онанинг кўнглидаги ғашлик ортиб борарди. Бир томони ранглари сарғайиб, ҳолсизланиб, озиб-тўзиб кетган қизининг соғлиғидан хавотир олса, бир томони…\nЁмон туш кўриб, чўчиб уйғонган аёл минг андиша билан сим қоқиб, қизидан ҳол-аҳвол сўради. “Ойи, аҳволим яхши эмас. Қоним кам, қон босимим кўтарилиб, юрагим тинмай ўйнайди. Кеча текширувдан ўтдим, тайёрлов бўлимига ётинг, дейишди. Аммо ойижон рухсат бермаяптилар”, деди. Ўзим бориб, уйингдагилардан рухсат олиб, туғруқхонага олиб бораман, харажатларини ўзимиз тўлаймиз, деганига қизгина кўнмади.\nУЗИ текширувидан сўнг ҳомила ўғил экан, дейилганини эшитган қайнона келинчакка: “Келинпошша, уйингиздагиларга айтинг, овора бўлмай бир йўла ўғил тўйини ҳам ўтказиб юборамиз. Қўни-қўшниларнинг кўзича урф-одатимизни ерга урмай, ижарага бўлсаям той ясатиб келишсин. Музлаткичми, каттароқ телевизорми совға қилиш ниятлари бордир, ҳамма шунақа қилаяпти ҳозир, эртароқ айтсангиз, ҳаракатини қилади”, деди.\nКелинчак уйидагиларга айтишга ботинмади. “Турмуш дегани ёшгина жонга жазо дегани экан, ўша пайтда ажрашиб кетсам бўларкан. Оилам яхши бўлиши учун, шунча сарф-харажат қилиб ўтирган ота-онам учун сингилларим, укамни ўқитиб, уйли-жойли қилиш ҳам катта муаммо. Энди нима бўлади?”. Хаёлида фақат шу сўзлар айланарди.\nОта-она энди икки хонали уйларини сотиб, бир хоналик таъмирталаб уйга кўчиб ўтишди. Бўй етиб қолган икки қиз, ўсмир ўғил, эр-хотин барчасининг куни шу тор уйга қолди.\nҲамма нарса тахт. Ҳали туғилмаган чақалоққа олинган кийимлар орасида мактаб ёшига етганида кийса бўладиганиям бор. Куёв, қуда-анда дегандек, ҳаммасига аталган сарполар тугунларга жойланган, фақат туну кун яхши хабар кутишади. Ҳомиладор келинчакнинг эса кундан кун ранги заъфарон тус олиб, ҳоли абгор бўлиб борарди… Ўзи сабаб ота-онасининг бошига тушган ташвишлар, тўйдан кейинги югур-югурдан кўзлари киртайиб, сочлари оқариб кетган отаси, гапирса мижжалари намланиб турадиган онаси кўз олдидан ўтади. Дили оғрийди, юраги нотинч уради. Дармонсизликдан силласи қуриб қолса ҳам уйидагиларга лом-мим демайди. У ота-онасининг ҳурмати, чеккан заҳмати учун ҳам шу оилада яшаши, барчасига кўниши, чидаши керак эди…\nЯрим тунда эшик қўнғироғидан чўчиб уйғонган онанинг юраги ҳаприқди. Эшик ёнида кўзлари йиғидан қизарган куёви титраб турарди. “Вой, келинг, болам, нима гап? Нега хафасиз? Чақалоққа бирор гап бўлдими-а? Ҳозир юрагим ёрилиб кетади, гапиринг…”\n– Қизингиз жонлантириш бўлимида… – деган хабари онани ҳушидан айираёзди…\nТўй қилиб қиз узатиш ёки ўғил уйлаш барча ота-она зиммасидаги бурч.. Аммо тўйдан кейинги “тўй”ларни ким ўйлаб топган? Келин-куёв кўриш бахтига етказгани учун Яратганга шукроналар айтиб, дуо қилиб ўтириш ўрнига кийиму буюм ташвишида бозорма-бозор югурсак?\nБугун тўй бўлса, икки кундан кейин “чарлар” қилиб, яна тўй қилган хонадон эгаларининг “чоп-чоп”и давом этади. Янги қудага мулозамат, яна сарпо-суруқ, патнис тўла ширинликлар билан сийлаб, карнай-сурнай билан уйига кузатиб қўйиши керак. Ўғил ўстирганнинг уйида ҳам беш-олти тоғора ташвиши айланганидан, жилмайиб салом билан чой узатаётган келинчакнинг чиройи ҳам уй эгаларининг кўнглига сиғавермайди. Бир хил рангдаги “Жип” ёки “Каптива”лар билан кўча тўлдириб, келинчак ҳузурига кириб борган шўрлик куёвнинг гарданида анча қарз.\nБувим раҳматлининг бир гапи бор эди: “Чиллали одамнинг яқинига борма, чил одим берида тур. Янги туққан аёл ҳам, келин-куёвлар ҳам қирқ кунгача чиллали саналади. Яхши еб, яхши ичиши, шомдан кейин ухлаб дам олиши, кўринган одам билан қучоқ очиб кўришмаслиги керак. Балодан ҳазар-да, болам”, дердилар. Ҳозир эса тўйнинг эртасигаёқ келинчак тонгда қўлига супурги, челак кўтариб, хизматга тушиб кетади. Бир кун ўтиб, ота уйига меҳмонлар қуршовида бориши, барча яқинлари, қўни-қўшнилар билан бағир очиб кўришиши, гоҳида юз марталаб эгилиб салом бериши керак.\nБуларнинг ҳаммаси эл кўзига қилинаётгани аён-ку! Ёшларнинг юзида бахт нашидаси балқиши учун, янги ҳаётга ўрганиб, туп қўйиб, палак ёзиши учун уларга шарт-шароит яратиш керак эмасми? Ҳеч бўлмаганда, ўн кун борди-келди, супур-сидирдан нари бўлса кучга тўларди, бир-бирига ўрганиб, кўз қарашидан тушуниб оладиган бўлармиди?! Фарзанд дунёга келтириб, вужудини тўлғоқ азоби тарк этмай туриб, келинчакка – онага туғруқхонадан уч кунда уйига рухсат бериляпти. Қовурдоқ, бешик ташвишига тушган оналар туққан бояқишга тузукроқ эътибор ҳам бера олмайди. Чақалоқ сарпосини қучоқлаб, хотин-халажни етаклаб, тоғора кўтариб қизнинг онаси овора, янги туққан жувонга бир қошиқ ёвғонини ичкизиб, набирасини эркалаб ўтириш ўрнига дастурхон ёзиб, қуюқ-суюғига коса тайёрлаб, буёқдагилар овора….\nШукрона дастурхони ёзиш нияти бор одам чилласи чиқиб, суяги қотган гўдагини кўтариб келинчакнинг қизлик уйига олиб борса, оилавий гурунглашиб ўтирса ҳам бўлади-ку!\nЭнг ёмони, ана шу ўзимизча “орзу-ҳавас”,”қуда-андачилик”, “борди-келдининг зийнати”, деб ном қўйиб олган оворагарчиликларга боғланиб вақт, умр ўтяпти. Сочлар оқаряпти, тишлар тушяпти. Ҳолбуки, инсонга умр ўлчаб берилган.\nШундай экан, яшаш учун берилган умрга хиёнат қилмайлик. Уни бахтли, саломат ва осуда ўтказайлик…\n← Аввалги Аввалги Абдурасул Жумақул. Шоирлик – Яратганнинг улкан ҳикмати\nКейинги → Кейинги: Тўлқин Эшбек. Икки аср одами (ҳикоя)


Пульмонологик касалликлар авлоддан авлодга ўтадими? - Халқ сўзи\nПульмонологик касалликлар авлоддан авлодга ўтадими?\n17:35 24 Июль 2021 Жамият\nССВ республика ихтисослаштирилган фтизиатрия ва пульмонология илмий-амалий тиббиёт маркази директор ўринбосари Нодир Сотволдиевнинг пульмонологик касалликлар борасидаги фикрларини тақдим қилди.\n— Пульмонологик касалликлар авлоддан авлодга ўтиши ҳам мумкинми?\n— Ҳамма пульмонологик касалликлар ҳам наслдан наслга ўтмайди, насл сурадиган касалликлар гуруҳига муковиcсидоз, бронхиал астма ва бошқа аллергик касалликлар киради.\nМасалан, оилада ота ёки она бронхиал астма билан касалланган бўлса, боланинг касалланиш эҳтимоли 20-30 фоизни ташкил қилиши мумкин. Агар ҳар иккаласи (ота ва она) касалланган бўлса, боланинг касалланиш эҳтимоли 75 фоиз етиш эҳтимоли бор. Бу ҳолат онанинг ҳомиладорлик даврида кечадиган бўлса бу хавф яна ҳам ортишини тахмин қилиш мумкин. Респиратор инфекцион касалликлар наслдан наслга ўтмайди.\nУлар келиб чиқишига кўра, организм иммун системаси фаолиятининг сустлиги, микроорганизмларнинг миқдори ва унинг вирулентлиги(микроорганизмларнинг касаллик қўзғатиши) юқори бўлишига боғлиқ.\n— Ўзбекистонда нафас аъзолари касалликлари сабаб рўй берадиган ўлим кўрсаткичлари анча юқори. Бу жиҳатдан юрак-қон томир тизими касалликларидан кейинги ўринларда турса ҳам, юртимизда пульмонологлар кардиология мутахсассисларидан кам. Бугунги пандемия шароитида бу мутахассислар танқислиги сезилмаяптими?\n— Давлат статистика қўмитаси берган маълумотларга кўра, нафас аъзолари касалликларида рўй берадиган ўлим кўрсаткичи 2008 йилда 6,6 фоизни ташкил қилиб, учинчи ўринни эгаллаган, биринчи ўринда юрак-кон томир касалликлари (59,3 фоиз) ва иккинчи ўринда ўсма касалликлари(7,1 фоиз)ни кўрсатмоқда.\nБолаларда эса нафас аъзолари касалликлари туфайли рўй берган ўлим кўрсаткичлари 2008 йилда болаларда кузатилган ўлим ҳолатларининг 35 фоизини ташкил қилган.\n2017-2019 йилларда нафас аъзолари касалликлар сабаб рўй берадиган ўлим кўрсаткичи камайиб, хавфли хасталиклар орасида бешинчи ўринни эгаллади. Болалар орасида бу кўрсаткич икки баравар камайиб, 16-16,6 фоизни ташкил қилди. Бу, албатта, Ўзбекистонда пульмонология соҳасининг ривожланаётганлигидан далолат беради.\nЗамонавий диагностик ва даволаш усуллари юртимизнинг барча ҳудудларида татбиқ этилгани бунга сабаб бўлмоқда деб айта оламиз. Марказимиз ходимлари томонидан доимий янги даволаш ва диагностика стандартлари ва протоколлари ишлаб чиқилади ва унинг бажарилиши доимий мониторинг қилиб борилади. Бу ҳам ўз ўрнида соҳани ривожланишига олиб келиши турган гап.\nПандемия шароитида нафақат пульмонологларнинг, балки бошқа ихтисосликдаги мутахассисларнинг ҳам танқислиги кузатилди, лекин бундай ҳолатлар имкон қадар ўз вақтида бартараф этиб борилмоқда.\n— Ҳозирда нафас олиш тизимида сурункали касалликлари бор беморлар учун коронавирус энг катта хавфдир. Улар ўзини вирус хавфидан ҳимоя қилиш учун нима қилишлари керак?\n— Коронавирус инфекциясининг специфик профилактикаси ишлаб чиқиш босқичида. Бу вакцинация жараёни бўлиб, касалликни олдини олиш учун препарат яратиш демакдир.\nНоспетсифик профилактика эса ўзи-ўзини яккалаш тартиби, шахсий гигиена қоидаларига риоя қилиш, тиббий ниқоблардан тўғри ва мунтазам фойдаланиш, хоналарни тез-тез шамоллатиш, витамин ва оқсилларга бой овқатланиш ва дам олишни тўғри ташкил қилиш, шунингдек, сурункали касалликлари бор инсонлар шифокорлар назоратида доимий даволанишни давом эттиришлари керак бўлади.


Вирус ортидаги фирибгарликлар… - hudud24.uz\n2021, 08-Mart | 08:16\nБош саҳифа Муҳим Вирус ортидаги фирибгарликлар…\n10:43 / 19-03-2020\nЖорий йилнинг январь ойига қадар коронавирусларнинг 40 га яқин турлари аниқланган. Улар асосан сут эмизувчилар ва паррандаларни зарарлаши мумкин. Коронавирус — лотинча сўздан олинган бўлиб, корона, яъни тожли вирус деб аталишига сабаб, у ташқи кўриниши жиҳатидан қуёш атмосферасидаги ташқи қатлам — қуёш тожини эслатади. У сохта молекулалар ҳосил қилиб, ҳужайраларга кириб олиши кузатилган.\nКоронавирусдан ҳимояланиш чоралари сифатида гигиена-санитария қоидаларига риоя қилиш сабаблари борасида Ўзбекистон Соғлиқни сақлаш вазирлиги томонидан тегишли тавсия ва маслаҳатлар бериб ўтилган. Жумладан, ниқоб тақиш, қўлларни тез-тез совунлаб ювиш кабилар ва ҳоказо. Коронавирус иссиққа чидамсизлиги ва иссиқ ҳароратда кўпайиш хусусиятини йўқотиши, нобуд бўлиши аниқланди. Хусусан, 33 даража иссиқда 16 соат ичида, 56 даражадаги иссиқлик бўлганда 10 дақиқа атрофида фаолсизланиши маълум бўлди. Олимлар ўтказган тадқиқотларга кўра 70 % этанол, яъни этил спирти, гипохлорит натрийнинг кучсиз 0.01 % эритмаси ва хлоргексиннинг 1 % мазкур вирусни зарарсизлантириши ва уларнинг нобуд бўлиши ўз исботини топди.\nЭҳтиёткорлик чоралари кўрилмоқда\nЎзбекистон Республикаси Бош вазири Абдулла Арипов мамлакатимизда коронавируснинг биринчи ҳолати аниқлангани сабабли муҳим эҳтиёт чораларини кўриш мақсадида ўтказилган йиғилишга кўра тегишли чора-тадбирлар белгилаб олинди. Хусусан, Ўзбекистон фуқароларининг чет давлатларга чиқиши, чет давлат фуқароларининг Ўзбекистонга кириши вақтинча тўхтатилди, 16 мартдан барча давлат ва нодавлат таълим муассасаларида (боғча, мактаб ва университетлар) баҳорги таътил эълон қилинди, мазкур таълим муассасаларида дезинфекция ишлари амалга оширилиши, ҳар 4 соатда жамоат транспортлари дезинфекция қилиниши, барча оммавий тадбирлар, шу жумладан, Наврўз тадбирлари бекор қилиниб, кейинги кунларга қолдирилиши белгилаб қўйилди. Ўзбекистондаги театр ва кинотеатрлар вақтинчалик фаолиятини тўхтатиб, намойишлар бошқа саналарга кўчирилди.\nҲукумат карантин вақтида нарх-навони асоссиз ошириш ҳолатларига қарши кескин чоралар кўради. Бунга Бош прокуратура ҳузуридаги департамент ҳамда Давлат солиқ қўмитаси жалб қилинадиган бўлди.\nБўлиб ўтган йиғилишда хавотирга ўрин йўқлиги, коронавирусга қарши курашиш борасида етарлича эҳтиёт чоралари кўриб қўйилганлиги таъкидланди.\nБу аслида, ваҳимага тушиш ва хавотирланишга асос бўлмайди, шунчаки касалликни даволашдан кўра, унинг олдини олиш осон бўлгани каби, эҳтиёткорлик чоралари кўрилмоқда. Бунақанги эҳтиёт чоралари, нафақат Ўзбекистонда, балки бутун дунё миқёсида бўлиб ўтмоқда.\nКоронавируснинг жаҳон бўйича тезлик билан тарқалиб, инсоният саломатлигига хавф солаётгани боис, Бутунжаҳон соғлиқни сақлаш ташкилоти томонидан пандемия эълон қилинди ва натижада, одамлар гавжум бўладиган катта тадбир, йиғилишлар хавф ортда қолгунга қадар ортга сурилиши таклиф қилинди. Жумладан, турли анжуманлар, спорт мусобақалари ва маданий тадбирларнинг бир қанчаси куз фаслига кўчирилди. Мисол учун Лондонда 26 апрель куни бўлиб ўтиши режалаштирилган йирик спорт мусобақалари 4 октябрга кўчирилди. Чемпионлар лигаси ва футбол ўйинлари ҳам кўпгина давлатларда вақтинчалик тўхтатилиши, ўтказилса ҳам томошабин ва мухлиcлар онлайн тарзда ё эфир орқали кўришлари, яъни ўйингоҳларда мухлислар йиғилмаган ҳолда интернет ё ойнаи жаҳон орқали кўриш имконига эга бўлишлари режалаштирилмоқда.\nДунёдаги энг катта Диснейленд истироҳат боғлари ҳам ой охиригача ёпилди.\nАҚШдаги Нью-Йорк губернатори одамлар гавжум жойларда 500 дан ортиқ киши тўпланишини тақиқлагач, Нью-Йоркда ўтказиладиган бродвей шоулари ҳам 12 апрелгача тўхтатилди.\nБировнинг мусибатидан фойдаланган фирибгарлар. Огоҳ бўлинг!\nМаълумки, фирибгарлар инсонларнинг таҳликага тушиб қолганидан ва оғир вазиятидан унумли фойдаланишади. Худди шунингдек, бу иллат баҳонасида чўнтакларини қаппайтириш илинжида бўлган савдо ходимлари-ю тижоратчиларнинг сохта акцияларини гапирмасак ҳам бўлади. Асосий масала, чинакам фирибгарлар борасида. Италияда коронавирус тарқалганидан унумли фойданган бир гуруҳ фирибгарлар тўдаси уйларга бориб, сохта тиббиёт ходимининг ҳужжати ва мажбурий тиббий кўрикдан оилавий ўтиш ҳақидаги қалбаки фармойишни кўрсатишиб, бўйсунмаганларга жиноий чора кўрилиши билан огоҳлантириб (пўписа қилиб), уйларидан чиқаришга муваффақ бўлишган. Натижада, уйда ҳеч ким йўқлигидан фойдаланган фирибгар талончилар жиноий шериклари билан тил бириктириб, хонадонларни тунашган.\nЯна айрим фирибгарлар бу касалликка қарши дори чиқарилгани, фақат давлат идоралари ходимларигагина бу сир аёнлигини, пул зарурати туфайлигина сотишга мажбур бўлганини, тиббиёт лабораторияларидан бирида ишлашини таъкидлаб, дорихоналардаги оддий ёнғоқ мойи солинган идиш устига ўзлари ўйлаб топган дори ва принтерда чиқарилган йўриқномаларни кўрсатишиб, қиммат нархларда пуллашган.\nЗотилжамга қарши вакцина тузатармиш, намакоб билан бурунни ювса юқмасмиш, саримсоқни қайнатиб ичилса ёки туз қўшиб ейилса тузалармиш, антибиотиклар қабул қилиш самара берармиш, давоси топилди қабилидаги интернет орқали ёки маҳалладаги миш-мишчилар тарқатилаётган асоссиз гапларга асло ишонманг! Намакоб, яъни тузли сув таркибида ишқор бўлса-да, туз ва саримсоқ коронавирусни нобуд қилиш хусусияти борлиги аниқланмаган. Антибиотиклар эса вирусларни эмас, бактерияларнигина ҳалок қилишга қодир. Агар бу касалликка қарши вакцина ишлаб чиқилса ва давоси топилса расмий сайтлар ва ойнаи жаҳон орқали барчага бу ҳақда маълум қилинади. Айниқса, содда халқимизнинг аксарияти сохта табибларга, “куф-суфчи” домлаларга ишониб кетишади. Чўкаётган одам хасга ёпишганидек, уларнинг ёлғон ваъдалари-ю баландпарвоз гапларига чув тушганларини ўзлари ҳам сезмай қолишади.\nЭнди, бизда ҳам шундай ҳолат кузатилмаслигига ким кафолат беради? Шунинг учун, биринчи галда, ҳар кимга ва ҳар қандай гапга ишонмаслигимиз керак. Уйингизга шу каби даъволар билан “санитария эпидемия вакиллари” ниқоби остида қаллоблар ташриф буюргудек бўлса, уларни уйга киритмасдан, бу ҳақда тегишли идораларга, жуда бўлмаса тез ёрдам хизматига қўнғироқ қилиб, аниқлаштириб олиш, агар фавқулодда ҳолат жорий этилгани ёлғон бўлса, ҳуқуқ тартибот ходимларига қўнғироқ қилиш зурур. Агар ҳушёрликни оширмас эканмиз, ваҳимага берилиб, ҳар қандай лўттибознинг уйдирмаларига ишонсак, зарар кўришимиз турган гап.\nАввалги мақолаДепутатлар: “Ватанпарварликни талаб қилганлар уни ўзлари ҳам амалда кўрсата олиши шарт!”\nКейинги мақолаНоширлик фаолиятидаги ўзгаришлар: Ижод фондига ажратма бекор қилинди


ЎзА - Санкт-Петербургда ўзбекистонлик ҳайдовчи 50 кишини ҳаётини сақлаб қолди\nСанкт-Петербургда ўзбекистонлик ҳайдовчи 50 кишини ҳаётини сақлаб қолди\n1 декабрь куни Санкт-Петербург шаҳридаги Приморск автомобиль йўлида ҳаракатланаётган йўловчи автобусида кучли ёнғин келиб чиқди. Бахтсиз ҳодиса оқибатида автобусдаги 50 кишининг ҳаёти хавф остида қолган эди.\nАвтобусни бошқариб бораётган 43 ёшли ўзбекистонлик ҳайдовчининг тезкор ҳаракатлари туфайли барча йўловчилар эвакуация қилинган. Бахтсиз ҳодиса оқибатида жабрланганлар аниқланмаган, дейилади spbdnevnik.ru портали хабарида.\nКун қаҳрамонига айланган ўзбекистонлик ҳайдовчи бир ўзи учта ўт ўчириш мосламаси билан автобусдаги ёнғинни бартараф этишга уринган. Мамлакат Фавқулодда вазиятлар вазирлиги ходимлари ёрдами билан ёнғин бутунлай бартараф этилди.\n“Ҳайдовчи автобусда юзага келган ёнғинни учта ўт ўчиргич билан бир ўзи ўчирмоқчи бўлган. Афсуски, амалиёт шуни кўрсатадики, агар автобус ёнишни бошласа, уни ўт ўчиргичлар билан бартараф этиш деярли мумкин эмас. Бу амалиётда тасдиқланган ҳақиқатдир”, дейди автобус тегишли бўлган “Третий парк” ОАЖ матбуот хизмати вакили.


Покистонликлар Толибондан ўч олмоқда\n02 декабр 2020, Тошкент вақти: 05:13\nПокистон шимоли-ғарбида маҳаллий аҳоли орасида тузилган қуролли гуруҳ Толиблар жойлашган нуқталарга ҳужум уюштирди.\nХабарларга кўра, тоғли ҳудуддаги Юқори Дир туманида яшовчи аҳоли Толибларнинг қўшни Док Дарра туманидаги таянч пунктларига шанба куни ҳужум қилган. Жанг чоғида Толибларнинг 4 аскари ўлдирилган.\nЖума куни Юқори Дир туманида ҳудкуш ўзини портлатган ва ўзи билан 30 одамни ўлдирган эди. Юқори Дирда тузилган маҳаллий гуруҳ шу ҳужум учун Толиблардан қасос олганини айтмоқда.\nЮқори Дир тумани Сват водийсига туташган ва Толибларнинг Покистон шимолидаги асосий базаси ҳисобланади.


Фарзандингиз ақлли ва бахтли бўлишини истасангиз, уни эртароқ ухлашга ётқизинг\n20:32 / 03.08.2016\nСиз фарзандингизни кўчадан, зиёфатлардан, концертлардан эрта чақириб олиб, уларни тезроқ ухлашга ётқизадиган ота-оналар сирасига кирасизми? Эҳтимол, атрофдагилар сизга “Нима учун болани ўз ҳолига қўймайсан?”, “Намунча эрта олиб кетдинг?” қабилида саволлар беришар. Бунга эътибор бермай, қатъий жавоб беринг: “Шундай бўлиши керак”.\nНима учун деган саволларга олимлар аниқ жавобни беришди: уларнинг фикрича, болани ўз вақтида ухлашга ётқизиш кўплаб устунликларга эга.\nАгар болаларни эртароқ ухлашга ётқизилса, бу уларнинг жисмоний, руҳий ва ақлий ривожланиши учун фойдали бўлар экан.\nБундай кун тартиби ота-оналарга ҳам ёқиб тушиши, шубҳасиз. Болаларни ухлатиб, диванга ўтириб, бирорта ўзингизга ёққан фильмни томоша қилишнинг ҳам гашти бор, ахир.\nУхлашга эрта ётқизишнинг устунликлари ҳақида сўз юритишдан аввал қуйидагиларга диққат қилиш керак:\n1. Баъзи оилаларга бундай кун тартиби мутлақо тўғри келмайди.\n2. Бундай кун тартибига мажбурлаш нотўғри, чунки ҳар бир ота-она қандай йўл тутса, фарзандига яхшироқ бўлишини билади.\nКун тартибини ўзгартиришнинг нима кераги бор\nЭнг аввало шуни таъкидлаш жоизки, аксарият болалар етарлича ухлашмайди. АҚШда ўтказилган сўровномага кўра, 11 ёшгача бўлган болаларнинг 30 фоизи ҳамда ўсмирларнинг ярмидан кўпи керагидан камроқ ухлашар экан. Эртароқ ётишни тавсия қилувчи экспертларни эса ҳеч ким эшитгиси келмайди.\nТадқиқотларнинг кўрсатишича, фарзандингизнинг ухлашга ётадиган вақти уйқунинг давомийлиги билан узвий боғлиқ. Бу оддий боғлиқлик эмас. Агар бола 20 дақиқага эртароқ ухлашга ётса, бу унинг 20 дақиқа кўпроқ ухлашидан далолат бермайди. Йўқ, кеч ухлашга ётадиган болаларнинг уйқуга кетиши қийин бўлади ҳамда ярим кечаси уйғониб кетишади, бу эса уйқунинг етишмовчилигини кафолатлайди.\nТадқиқотчилар 7-11 ёшли болаларнинг ота-оналаридан фарзандларини беш кун давомида бир соатга эртароқ ухлашга ётқизишни сўрашганида, уларнинг ўртача 27 дақиқа кўпроқ ухлашгани маълум бўлган.\nБироқ бу ҳаммаси эмас. Мактаб ўқитувчиларининг қайд этишларича, тажриба ўтказилаётган ўқувчилар тадқиқот давомида одатдагидек жаҳлдор ва нотинч бўлишмаган. Яна бир тадқиқотга кўра, ухлашга бир соат эрта ётган 8-12 ёшдаги болаларнинг хотираси яхшиланиб, диққати жамланган.\nШунингдек ухлашга эрта ётиш болалардаги ғазабни камайтириш, ижтимоий муносабатларни яхшилашда ёрдам беради, таянч-ҳаракат тизими фаолиятига ижобий таъсир кўрсатади.\nЯхши дам олган болалар кам ухлайдиганларга қараганда ўзларини бошқача тутишади. Ухлашга эртароқ ётиш ўсмирларга ҳам фойда келтиради.\nОлимларнинг аниқлашича, соат 22:00да ухлашга ётган ўсмирларда депрессияга мойиллик 24 фоизга кам бўлганлиги маълум бўлган.\nТадқиқот ўтказилаётган болаларнинг дунёқараши ва ўзини қандай ҳис қилиши фақат уйқуга боғлиқ эмас, албатта. Бунда ўсмирнинг ҳаёт тарзи, ота-онаси билан муносабати ҳамда руҳияти муҳим ўрин тутади.\nҲа, айтганча, дам олиш кунлари кўп ухлаш ҳам соғлиқ учун зарар.\nТадқиқотларнинг натижасига кўра, ўсмирлар шанба ва якшанба кунлари қанча кўп ухлашса, диққатни жамловчи тестларда шунча кўп хатоликларга йўл қўйишган.\nУйқунинг давомийлиги ва моддалар алмашинуви ўртасида ҳам қизиқ боғлиқлик мавжуд. Олимларнинг маълум қилишларича, етарлича ухламайдиган кишилар ортиқча вазн тўплашга кўпроқ мойил бўлишар экан.\nБола соат нечада ухлашга ётиши керак\nБола соат нечада ухлашга ётса, яхшироқ бўлишини қандай тушуниш мумкин? Бу саволга аниқ бир вақтни айтиб, ҳамма учун бирдек жавоб бериб бўлмайди. Боланинг ёши, кун тартиби ва бошқа омилларни инобатга олиш керак. Шундай экан, бу борада тажриба қилиб, фарзандингизнинг кайфияти ва ўзини тутишидаги ўзгаришларни кузатиб, унга мос вақтни ўзингиз белгилашингиз мумкин.\nФарзандингизни бир неча кун давомида 20 дақиқа эртароқ ухлашга ётқизиб кўринг-чи. Агар бола осонликча ухласа, демак, унга ҳақиқатда ҳам кўпроқ уйқу зарур.\nБундан ташқари, бола учун энг мақбул вақтни аниқлаб олгунга қадар фарзандингизнинг смартфон ўйнамаслиги ва уйқу олдидан телевизор кўрмаслигини қатъий назорат остига олинг.\nАгар бола жуда эрта уйғониб олса ёки ўзини бироз бошқача тутса, бу унинг кечроқ ухлашга ётиши кераклигидан далолат бермайди. Уйқу етишмаса, инсон организми кортизол ва адреналин ишлаб чиқара бошлайди. Шу боис боланинг уйқуга кетиши ҳам қийинлашади, ёмон ва кам ухлайди. Бундай ҳолатга дуч келсангиз, болани эртароқ ухлашга ётқизишга одатланинг.\nБу фикрлар ва таклифлар яхши, албатта. Бироқ уларни амалга оширишга келганда, маълум бир қийинчиликлар пайдо бўлиши мумкин. Боланинг янгича кун тартибига мослашиш ким учундир осон кечар, аммо қолганлар-чи? Улар нима қилиши керак? Улар болани одатдагидан 20 дақиқа аввал ухлашга ётқизишга уриниб кўришлари лозим. Ҳаттоки мана шундай кичик қадам ҳам керакли натижаларга олиб келиши мумкин.\nБундай чора қўллашнинг ҳам ўзига яраша салбий томонлари бор. Дўстларингиз ёки яқинларингиз сизни фарзандингизга нисбатан ҳаддан зиёд қаттиққўлликда айблашлари мумкин.\nСиз ўз сўзингизни ҳимоя қила билишингиз даркор: ҳамма ота-оналар ҳам болаларни эрта ухлашга ётқизмаслиги сизни ўйлантириб қўймаслиги керак. Бу мақолани ҳамма ўқимаган, ахир. Агар уни ўқиганларида эди, бунинг нақадар фойдали эканлигини англаб етган бўлишарди.


Дубай ўз аэропортларида тўлиқ автоматлашган чегара назорати жорий қилмоқчи\n23:47 / 08.10.2017\nДубай яқин йиллар ичида аэропортлардаги чегара назоратини тўлиқ автоматлашган режимга ўтказмоқчи, деб хабар бермоқда Arabian Business нашри.\nДубай аэропортининг терминалларидан бирида чегара назоратини соддалаштирувчи ва тезлаштирувчи "ақлли дарвозалар" ишламоқда.\nДубайнинг резидентлик масалалари ва хорижликлар ишлари бўйича дирекцияси бошлиғи ўринбосари Убайд бин Сурура ал-Ҳамирийнинг айтишича, Дубай "одам иштирок этмайдиган 100 фоиз виртуал чегарага" интилмоқда.\nАл-Ҳамирийнинг таъкидлашича, Дубайнинг иккита аэропорти юкланганлиги 2020 йилда 124 млн йўловчига етади ва айнан шу сабабли чегарада тезкор назорат бўлиши устувор ҳисобланади. Амалдорнинг айтишича, бунда "хавфсизлик, тезлик ва сифат" ўртасида мувозанатни сақлаб қолиш лозим.\nАл-Ҳамирийнинг таъкидлашича, ҳозирда "ақлли дарвозалар" йўловчиларнинг навбатда туриш вақтини қисқартиришга ёрдам берган. Бундай дарвозаларни Дубай аэропортининг қолган терминалларида ҳам ўрнатиш режалаштирилмоқда.\nДубайда куб кўринишидаги масжид очилади (видео)\nТабиат тараққиётга қарши: Дубай ва Абу-Дабининг чўл томонидан “ютиб юборилаётгани” суратлари\n10:59 / 10.06.2018\nДубай полицияси хорижлик ишчилар учун рекорд даражадаги ифторлик ташкиллаштирди\n00:46 / 10.06.2018


Ўзбек футболи тарихидаги футболчилар, мураббийлар, ҳакамлар\nБугун ўзбек футболига асос солинганининг 104 йиллиги нишонланмоқда.\nФутбол - Ўзбекистон халқи маданий ҳаётининг ажралмас қисмларидан биридир. Ўзбек футболининг тарихи узоқ даврларга бориб тақалади. Аниқроғи, XX асрнинг бошида, 1912 йилнинг ўзидаёқ бутун Фарғона водийси, хусусан Қўқон шаҳри ушбу ўйин билан "касалланиб" бўлган эди.\nДастлаб бундай жамоалар турли корхоналарда ишлаётган ишчилардан тузилган. Фарғона вилоятида биринчи чемпионат 1914 йилда бўлиб ўтган.\nБироз вақт ўтиб, бундай жамоалар Самарқанд, Тошкент ва Андижон шаҳарларида ҳам пайдо бўла бошлади. Ўша узоқ йилларда Ўзбекистондаги жамоалар ўртасида турли мусобақалар ўтказила бошланган.\nСобиқ Иттифоқ таркибида Ўзбекистон вакиллари ўтган асрнинг 20-йилларидан бошлаб турли мусобақаларда қатнаша бошлаган.\nСобиқ Иттифоқ футболи ҳаётида Ўзбекистон доимо алоҳида ўринларда турган. Ўзбекистон жаҳон футболига Геннадий Красницкий, Юрий Пшеничников, Биродар Абдураимов, Миржалол Қосимов, Вадим Абрамов, Максим Шацких, Равшан Эрматов каби шахсларни тақдим этган.\nБугун мустақил Ўзбекистон футболи ривожланиши янада баланд чўққига чиқиш арафасида турибди. Ўзбекистон миллий жамоаси футбол оламида энг нуфузли мусобақа бўлган — Жаҳон Чемпионатига чиқиш йўлида ҳаракат қилмоқда.


Нукусда қоғоз маҳсулотлари ишлаб чиқарадиган корхона иш бошлади\nИнвестициялар 2 июл 2020 759\nНукусда хитойлик тадбиркорлар кўмагида қоғоз маҳсулотлари ишлаб чиқарадиган янги корхона иш бошлади, деб хабар бермоқда «Дунё» АА мухбири Шуҳрат Умиров.\nМазкур лойиҳа Ўзбекистон Республикасининг Хитой Халқ Республикасидаги элчихонаси, «Qinhuangdao Julin Import & Export Co., Ltd» (ХХР) компанияси ва «Central Asia International Paper» масъулияти чекланган жамияти ўртасида олиб борилган изчил саъй-ҳаракатлар амалий натижаси бўлди.\nҚайд этиш жоиз, ишлаб чиқарилаётган шахсий гигиена маҳсулотлари ҳозирги пайтда ички ва ташқи бозорларда харидоргир ҳисобланади.\nҲаётга татбиқ этилган лойиҳанинг яна бир ўзига хос жиҳати шундаки, мазкур ишлаб чиқариш корхонаси тўғридан-тўғри хориж сармояси ва замонавий технологияларни жалб қилган ҳолда амалга оширилди.\nХитойлик шериклар 2020 йил якунига қадар ишлаб чиқариш ҳажмини 15-20 тоннагача етказишни режалаштирган. Хусусан, умумий ҳажмда 10 миллион АҚШ доллари йўналтирилган ҳолда қўшимча равишда босма, офсет ва картон қоғозлар ишлаб чиқариш мўлжалланган.\nМаълумот ўрнида, Пекиндаги дипломатик ваколатхонамиз даставвал ушбу лойиҳани Сирдарё вилоятида амалга ошириш мақсадида «Qinhuangdao Julin Import&Export Co., Ltd» компанияси вакилларининг мазкур вилоятга бир неча бора сафарларини ташкил қилган эди. Бироқ Қорақалпоғистон Республикаси имкониятлари ва зарур хомашё базасига эга экани хитойлик сармоядор эътиборини тортди. Шундан сўнг ҳамкор сармоядорлар ушбу лойиҳани Нукус шаҳрида ишга тушириш юзасидан қарор қабул қилди.


Ўзбекистонда ноябрь ойидаги инфляция кўрсаткичи маълум қилинди – Kommers.uz\nИқтисодиёт\t12:20 | 1.12.21\nЎзбекистонда ноябрь ойидаги инфляция кўрсаткичи маълум қилинди\nЙиллик ўсишда истеъмол нархлари индексининг ўсиш даражаси 10,3 фоизга етган\nЎзбекистонда ноябрь ойида истеъмол секторидаги товарлар ва хизматлар ўртача 1,2 фоизга қимматлашди. Бу ҳақда Давлат статистика қўмитаси маълумот берди.\nҚайд этилишича, 2021 йилнинг ноябрь ойида истеъмол секторидаги товарлар ва хизматлар ўртача 1,2 фоизга қимматлашган. Йил бошидан истеъмол секторида нархларнинг ўсиш даражаси 8,6 фоизни, ўртача ойлик ўсиш даражаси эса 0,8 фоизни ташкил этган.\nЙиллик ўсишда истеъмол нархлари индексининг ўсиш даражаси 10,3 фоизга етган.\nМаълум қилинишича, 2021 йилнинг ноябрь ойида нархлар ва тарифлар ошиши бўйича етакчилик озиқ-овқат маҳсулотларига тегишли бўлиб, ой давомида уларнинг нархлари ўртача 1,9 фоизга ошган. Ушбу даврда ноозиқ-овқат маҳсулотлар нархлари 0,8 фоизга, аҳолига пуллик хизматлар нархлари 0,5 фоизга кўтарилган.\nМаълумот учун, Ўзбекистонда инфляция октябрь ойида йиллик 10,6 фоизни ташкил қилганди. Шунингдек, Марказий банк инфляция 5 фоизгача пасайиши кутилаётганини маълум қилди.


Фурқат журналистикада “эркакча” яшади ва яшайди ҳам...- Kruz.uz\n09:09, 07.07.2019 3577 0 Шуҳрат Саидаҳмадов блоги\nKRuz.uz сайти асосчиси, блогер, марҳун журналист Фурқат Юсупов вафот этганига бугун бир йил бўлди. Қуйида Фурқат Юсуповнинг яқини Қумар Бегниязованинг у ҳақида ёзган мақоласини тўлиғи билан ўқишингиз мумкин.\nЁш журналист Фурқат Юсупов тирик экан. Ҳа, у ўлмабди. Кеча, бугун, илгари, умуман ҳар куни уни кўряпман. Ғалати бўлса ҳам айтаман, у ҳамон ўша жиддий, камгап бола.\nНима учун Қорақалпоғистонлик марҳум блогер Фурқатни тирик деяпман? Чунки унинг ёзувлари, журналистикага берган сўзлари ҳамон ўлмаган. Уни тез-тез ўқияпман, демак у билан учрашяпман. “Орол қачон уйғонади”, деб ёзган мақоласи ҳануз Нукуснинг “Орол” футбол жамоасини яхши ўйнашга, дарвозага тўп уришга ундаяпти. Қорақалпоғистондаги давлат идоралари журналистлар учун қилган ишлари ҳақида тез-тез ҳисобот берадиган бўлди. Чунки бир пайтлар Фурқат “Журналист келди, оч эшикни”, деган материали билан уларни қўзғаб кетганди ахир. “Футбол эркакларнинг ўйини эмас”, деб ёзганида унга кўпчилик хафа бўлганди. Энди эса Фурқатга алам қилиб, футболчиларимиз ғалаба қозоняпти. “Нукусдаги фигурали учишлар” деб ғадир-будур йўлларни у танқид қилавергач, кўчалар текисланди, бугун ҳеч ким ўша мақола сабаб фигурали учмаяпти. Шу эмасми, сўзларнинг яшаши, сўзларда ёш журналистнинг ҳамон тириклиги. Сайёра опанинг ўғли деб бошқа йиғламай қўйганининг энг катта сабаби мана шу.\nФурқат Юсуповнинг интернет журналистикасига ҳиссаси катта. “Қорақалпоғистонда интернет медианинг стартапи муаллифиман” деса ҳам ҳақли эди у. Негаки, блогер биринчи бўлиб, веб маконда ўзининг сайтини яратди, интернет нашрлари учун 500 га яқин материаллар ёзди.\n“Одамлар менга “нега интернетга ёзаверасан? Сенга бунинг ўзи фойдаси борми”, деб кўп айтади. Уларга индамайман. Чунки кишилар бу менинг ишим, касбим ва тақдирим эканини тушунмайди-да”, деб ёзади Фурқат кундалигида. Ёзса роҳатланадиган, ёзмаса ухлолмайдиган блогернинг бундан ҳам катта фазилати бор эди. У ҳеч кимнинг зеҳнига тегмайдиган, ҳаммага эътиборли чин инсон. “Шогирдим журналистикада “эркакча” яшади”, деб айтганида устози Зияда Қожиқбаева нақадар ҳақ эди.\nФурқат ёзишни яхши кўради, яна футболни ҳам. Баъзан ёзганлари туфайли гап эшитарди, аммо у яна ёзаверарди. “Мама, ёзадиганларим кўп, улгуришим керак”, деб айтарди менга. Ўшанда боламга бу гапни айттирмасам, тинимсиз ёзаётганда бироз дам олдирсам бўлар экан. Ўшанда у ёзиш учун ҳам яна кўпроқ яшармиди, – дейди онаси Сайёра опа.\nЁзиш “дарди” журналистнинг пешонасига битилган. Фурқат ўнта китоб ёзди. Айни пайтда Ўзбекистон ёшлар иттифоқи Марказий Кенгаши томонидан унинг биринчи китоби чоп этилиш арафасида.\nАкам китоб ёзгану уни чиқаришга уринмаган. Биз таклиф билан ёшлар ташкилотига чиқгандик. Улар акамнинг китобини чиқариб берадиган бўлишди. Бироқ бу китоб ҳали чоп этилмаётир. Онам, Фурқатнинг шогирдлари, бутун Қорақалпоғистон ўша китобни кутмоқда, – дейди Искандар Юсупов.\nЧоп этилиши кечикаётган китоб тақдирига мутасаддилар шу гаплардан кейин, албатда эътибор қаратади, деб ишонамиз. Чунки Фурқатга 2018 йил берилган “Ўзбекистон белгиси” кўкрак нишони ҳам мана шундай эътибор ва эъзоз туфайли эди.\n“Мен обрў, ютуқ учун ёзмадим”, деб кундалигига ёзганида Фурқат айнан нима учун ёзишини айтмаган. Кўнгил учун деб фараз қилсак, бу шунчаки эрмакка айланиши мумкин, у халқ, халқи учун ёзгани аниқ. Бу маваффақиятлар эса ўзлари Фурқатни топиб келди: Ф. Юсупов 2016 йил Миллий интернет танловида “Икки тилдаги энг яхши сайт” номинацияси ғолиби, 2014 йил “Йилнинг энг фаол ёш журналисти” танлови совриндори. Шу йили унга “Олтин қалам” миллий мукофоти топширилди.\nОрзу билан армон дўст бўлолмас экан. Дўстим “Олтин қалам”ни олишни жуда хоҳларди. Бу ҳоқиш обрў учун эмас, ҳавас, орзу эди. Бугун ўша орзу ушалди. Аммо мен учун бари бир кеч. У бу мукофотни ўзи кўриши керак эди. Фурқатнинг бир гапи эсимдан чиқмайди: “Ваъда берма, ҳаракат қиламан, деб айт. Шунда қаддинг баланд бўлади”.\nБугун мен ҳеч кимга қиламан бўлди, деб ваъда бермайман ва тик юрибман. Журналистикадаги энг керакли гапни айтгани учун Фурқатга раҳмат, – дейди Шуҳрат Саидаҳматов.\nФурқатнинг шогирдари кўп. “Ёш журналистлар” клубида ўзи тарбиялаган ўғил-қизлари ишини давом эттирмоқда. Блогер ўтирадиган ўриндиқ ҳам бўш эмас, у ерда укаси Искандар бор. Фурқатнинг журналистикадаги сарлавҳани тортимли этиб қўйиши, мавзуни таҳлилий ёритиб бериши ва қўрқмай муаммони ёза олиши бошқа ёш журналистларга ҳам қорақалпоқчасига айтганда, “юқсин, юқсин”, деймиз. Чунки журналистика учун Фурқатлар керак.\nУ исмига яраша ҳаётда Фурқат бўлиб кетди. Ҳаттоки, ўлими қаҳрамонлик билан хотима бўлди. Чўкаётган бир қизни қутқараман, деб сув тагига кетди. Ҳам журналистика, ҳам ҳаёт учун қаҳрамонга айланди у. Фурқат – Қаҳрамон.\nГул деб ушлаганинг бўлди бир тикан,\nҚиз деб ўйлаганинг сув пари экан.\nТериб оламан, деб маржон тошларни\nЧўкдингми шу сувнинг тагига томон.\nБир юлдуз ярқ этиб, сўнди осмонда,\nШулъаси сачраб тушди Бўстонга.\nБир йигит ўрнига кетдингми болам,\nМингларга тенг эдинг, Ўзбекистонда.\nТамом. Мақола тугади. Фурқат ҳақидаги гаплар эмас…\n16:50, 22.04.2020 2324\nИмтиҳон кўргазмали семинар Қоскол хўжалик совунлари fashion_night Бахтияр Генжемуратов кўл ривожлантириш Суд бошқарувчи Ўзбекинвест\n12:05, 28.05.2020 307\nКеча, 14:12 208